text:
Tindaskøta (skøtuættin)
Amblyraja radiata Donovan, 1808
Stødd: Tindaskøta verður upp í 100 cm long, men er sjáldan yvir 60 cm long.
Dýpi: Hon er vanliga úr 35 metrum niður á 500-600 metra dýpi, men fæst tó onkuntíð heilt niður á 1000 metrar.
Litur: Hon hevur lutvíst lit eftir botninum. Bakið er ofta brúngrátt, onkuntíð ljósagrátt, við sprøklutum ljósum og - ella dimmum blettum og strikum. Undir búkinum er hon hvítgrá.
Lýsing: Hon hevur stutta gron og stuttan hala. Píkar eru um meginpartin av skivuni, á ravunum smáir, hvassir sum sandpappír. Av halanum fram móti nakkanum eru 12-19 stórir píkar, nakrir smáir eru hvørjumegin á halanum. Á hvørji øksl eru 1 ella 2 stórir. Millum eyguni eru 2 røð. Píkarnir eru ruflutir við rótina. Hon hevur ikki píkar hvítumegin.
Ryggfjaðrarnar sita tætt saman, og har er eingin píkur ímillum teirra.
Eyðkenni: Nógvu píkarnir á bakinum og halanum. Ongin píkur er millum ryggfjaðrarnar, og hon hevur stuttan hala.
Týdningur: Nakað verður avreitt av tindaskøtu á marknaðunum í Evropa.
da: Tærbe, en: Starry ray, fr: Raie radiée, ís: Tindaskata, no: Kloskate, tý: Sternrochen
Sí myndir og videoklipp her.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


c: text/html

text:
Gjáarveitslan 2016
Nú er seinasta freist at tekna seg til Gjáarveitsluna 23. apríl 2016:
Bygdarveitsla 23. apríl.
94 hava higartil tekna seg til veitsluna. Tað eru vit stak væl nøgd við. Gott pláss er í bygdarhúsinum og her fer enn ein áheitan út at tekna seg til veitslu - freistin er 17. apríl. Torført er at røkka øllum áhugaðum gjøgnum sosialu miðlarnar og heimasíðuna og tí fara vit at heita á tykkum øll um at siga øðrum frá. Fyri 450 kr fáa tit 3 rættir, sum Gjáargarður borðreiður við, durasnaps, vín afturvið matinum, orkestur, sum spælir til dan...s til tann ljósa morgun og ikki at gloyma hugnaliga samveru við hugnaligum veitslugestum.
Kostnaðurin fyri veitsluna verður eins og undanfarin ár 450 kr fyri vaksin og 150 kr fyri børn 14 ár og yngri. Til ber at tekna seg hjá fyrireikarunum og við at flyta pening á konto 9181-1565550.
Vit gleða okkum!
Veitslunevndin
Símun Joensen tlf 222258 ella teldupost simun.joensen@gmail.com
Oda Mørkøre tlf 292539 ella teldupost oda-m@post.olivant.fo
Katrin Gullbein tlf 274537 ella teldupost katrin.gullbein@skulin.fo
Hergerð Heldarskarð tlf 234554 ella teldupost hergerd@ls.fo

robotstxt: allowed

filter: keep


text:
Daglidags myndir í Desembur 2015 mánað og endá onkur frá Januar 2016 :o)
21 desembur eru vit og vitja í Runavík okkara fittu diddu og so sjálvandi
eisini Adrianu og Kristian Eli :o)
Okkara elskuliga abba/ommu dóttir :o)
Hon er barasta so fitt :o)
Deiligur matur - Ræstan fisk frá Hendrik og Birgir, Turra grind frá
Jóan Paula og Jórun og so turt kjøt frá Tummas, men tað hava vit goldið fyri :o)
Gudmundur í fer við brendar mandlur, riggaði mega gott :O)
Vit hava í nógv ár eti Cherry Walley dunnur, og í ár royndu vit eina
Julius And, sum fekk 4 av 5 stjørnum og haldi hon smakkað minst
líka væl, so tað verður roynt aftur næsta ár :o)
Ein lítlan túr á Smyrjubreyðbúðini til kaffi
Og so er tann allar besta rullupylsan í allari verðini á skránni
Eitt sindur meira enn nógv pipar verður koyrt í hana :o)
This is the best, sum Gudmundur sigur og tað haldi eg eisini :o)
Lítlajólaaftan plaga vit at keypa smyrjubreyð frá Smyrjubreyðsbúðini
Jólaaftan á middegi eta vit vanliga føroyskt, hmm lækkurt
Jólaaftan og Eydna, Bartal og Jákup eru komin at verða saman við okkum.
Sambært traditión er tað Bartal, sum brúnkar eplir og tað dugir
hann mega væl :o)
Nógvar jólagávur
Laila kom so við hasum dunnunum, vit eru svong :o)
So er tað gávurnar
Gudmundur fekk eitt ps4 spæl, sum hann var mega yvirraskaður av,
í vit høvdu sagt við hann at hann fekk ikki hettar spæli :o)
Gudmundur fekk formar til at gera sjokulátu við, og fór í gongd
bara beinanvegin at gera sjokulátu við ymiskum í Hesa fekk eg, mega góð :o)
Gudmundur má fáa sær eitt størri skáp til bomm, her er ov trongt nú :o)
1. Jóladagur og Adriana, Kristian Eli og lítla diddan eru komin suður at
vitja :o)
Diddan prátar við ommu
Vit høvdu ræsta súpan og kalt borð hmmmmmmmm lækkurt
Diddan og omman práta óført saman :o)
Oh sum hon er fitt :o)
Eru tær ikki fittar :o)
Diddan smílist so fitt til mín :o)
So skal diddan í klæðir og tað tímir hon ikki so væl, ger óført vrøvl og
babba má sissa hana eitt sindur, men hon steinsovnaði í bilinum :o)
Eitt klemm afturat :o)
Hesir kúllanir gera sær sjokulátu :o)
2. Jólakvøld eru vit bjóða til døgurða hjá Jóhann Martin og Elisabeth, til
ræst kjøt namm namm, smakkaði mega :o)
Daisy til ein kaffimunn, altíð so hugnaligt tá hon er á gott :o)
Anja átti eina fitta vælskapta dóttir 30.12.2015
Fitta diddan
Debora sær mega stolt av síni lítlu-systir :o)
So er Nýggjársaftan ella Gamlaárskvøld og ræstur veðrabógvur í ovninum, hvat
er lívið ikki herligt :o)
So fara vit at skjóta, var so gott veður til uml kl 23:30 tá tað bleiv eitt
sindur ófantaligt, men so kl 01 var gott veður aftur :o)
Hesar vóru góðar, alvorligt buldur
Laila er also ein góður fotografur :)
So hugnaligt, puddilhundurin úr Vági hyggur skeivan veg, men hvat skal man
væntað, hann er helst eitt sindur keddur um krúllurnar
sum ikki eru komnar enn, hann spekulerar sikkurt um nær tær munnu fara at koma, kanska einaferð ...... stakkals hundur
Nýggjársaftan og so er tað tíð til bomm og kips :o)
3 fittir kúllar :o)
Tóra, Gilli og Gudmundur
Katrin komin ein túr :o)
So var hettar ári ikki eftir, GOTT NÝGGJÁR :O)
.


text:
Nú nærkast jólaaftan, nei eg meini the Force Awakens. Eg eri so spentur, at eg veit ikki hvat eg skal gera við meg sjálvan. Hvørja ferð eg hoyri ella síggi okkurt um Star Wars, fái eg gásarhold av spenningi. Tað hjálpir mær heldur ikki, at eg havi Empire temaði sum ringitóna.
Tað eru trý ár síðan Disney keypti rættindini til Star Wars. Eg østi meg eitt sindur um tað í byrjanini, men skjótt vísti tað seg at vera tað rætta av George Lucas at gera, vónandi. Vit hava jú ikki sæð the Force Awakens enn, men hann kann ikki verða verri enn the prequels og eg vóni at hann verður fantastiskur.
Um vit hyggja eftir hvat George Lucas gjørdi við the prequels, er tað jú best tá George Lucas ikki er leikstjóri og einasti søguskrivari í hansara egnu uppfinning. Burtursæð frá Episode IV, ið hann leikstjórnaði og eina skrivaði søguna til.
Ì the prequels var Lucas mest fokuseraður uppá eina kærleikssøgu, politikk, CGI og óendaliga irriterandi Jar Jar Binks. Tankarnar hjá honum hava allarhelst ikki verið ringir aftanfyri alt hetta, tá Star Wars er barnið hjá George Lucas. Men fyri okkum fjepparar, var tað ikki tað vit leitaðu eftir. Vit vildi hava sama gandin sum er aftanfyri orginalu trilogiina. Tað skal tó sigast at Episode III: Revenge of the Sith var feitur og ein góð samanbinding við restina av Star Wars universinum. Uttan the prequels høvdu vit heldur ikki sæð legendariska Liam Neeson sum Qui Gon Jinn.
Nú eru vit so í desembur 2015. Síðan bólturin fór á rull, hava vit fingið J.J. Abrams sum leikstjóra av the Force Awakens. Við sær at skriva søguna, hevur hann havt Lawrence Kasdan, ið var við at gera Episode V: the Empire Strikes Back og Episode VI: Return of the Jedi. Teir hava valt at fara aftur til røturnar av Star Wars, við at brúka praktiskar effektir í staðin fyri at leggja alla byrðuna á CGI.
The Force Awakens fyrigongur 30 ár aftaná Return of the Jedi. Vit vita ikki nógv um søguna enn. Men hava sæð Han Solo, Chewie, Leia, R2-D2, X-wings og the millenium falcon í trailarinum. Tað er nokk til at fáa meg at jubla. Nýggju høvuðspersónarnar eru Finn og Rey. Tað einasta vit vita um tey, er at Finn er ein stormtrooper og Rey er ein scavenger.
Mótstøðumaðurin í nýggju trilogiini er Kylo Ren, ið eftir øllum at døma ætlar at enda tað, ið Darth Vader byrjaði saman við the Emperor.
Trailarin hevur onki víst okkum til Luke Skywalker enn. Hvar er hann? Eg kann hugsa meg grønan við gitingum, men vit mugu jú bara bíða og síggja hvat fer at henda í the Force Awakens. Eg haldi eisini tað er gott at ov nógv ikki verður givið vekk í trailarum.
Eg eri so spentur nú, at eg fái næstan ikki hugsað um annað enn Star Wars. Tólv dagar er tað heila, so er hann her. Sum sagt, er tað ikki nógv vit vita um framtíðina av Star Wars enn, men eg síggi ljóst uppá tað. Disney hevur í hvørtfall ikki prógvað annað, enn at teir gera alt fyri at the Force Awakens verður ein verdigur uppfylgjari til gomlu og fantastisku Star Wars filmarnar, sum vit kenna og elska. Fyri meg verður jólaaftan 16. Desembur í 2015 kl. 19.00. Bìðitíðin er ikki long nú, men vit kunnu njóta trailarin tað, ið eftir er.


text:
Seinastu tíðindi
Fakfelagstíðindi
Sáttmálabrot fær skjótar avleiðingar
Ásetingarnar í sersáttmálanum fyri Hoyvík standa við, men reglurnar fyri sáttmálabrot eru herdar. Nú kann sáttmálin ógildast tríggjar dagar eftir fráboðað brot, um tað ikki er rættað innan ta tíð.
Tað gekk ikki long tíð, áðrenn álvarsligt stríð tók seg upp um sersáttmálan, sum Føroya Fiskimannafelag 6. januar gjørdi við p/f Thor Fisheries fyri uppsjóvarskipið Hoyvík.
Thor Fisheries helt ikki ásetingarnar um at lata Fiskimannafelagnum upplýsingar í samsvar við felagsreglurnar í høvuðssáttmálanum, sum eisini eru galdandi í sersáttmálanum.
Tí lýstu Føroya Fiskimannafelag og Føroya Skipara- og Navigatørfelag, sum hevur gjørt ein líknandi sersáttmála við Thor Fisheries, fríggjadagin mynstringarbann ímóti Hoyvík.
Um vikuskiftið fekst tó semja ímillum partarnar, nýggjur sersáttmáli varð gjørdur og mynstringarbannið avlýst.
Nýggja sersáttmálin hevur somu ásetingar sum tann frá 6. januar, men í tí nýggja er eitt nýtt punkt 6 sett inn, sum ásetir avleiðingarnar av sáttmálabroti.
Nýggja punkt 6 ljóðar soleiðis: Um annar av pørtunum brýtur ásetingarnar í hesum sáttmála, so kann hin parturin slíta sáttmálan, um ikki brotið er rættað innan tríggjar dagar eftir, at tann, sum hevur brotið sáttmálan, hevur fingið fráboðan um hetta.
Nýggji sersáttmálin kann takast niður sum pdf á leinkinum niðanfyri.
Sersáttmáli millum P/f Thor Fisheries og Føroya Fiskimannafelag


text:
Reykjavik Open: Støður og myndir eftir 3. umfar
Talvsamband Føroya
21. april 2017
2017-04-21
Frásøgur og myndir frá Katrini D. Apol og Eyð Matras úr Reykjavík.
Myndir frá teimum báðum fyrstu døgunum í Reykjavík Open kappingini.
Í fyrra umfarinum í dag fingu føroyingarnir 3 stig, tá Helgi, Heiðrikur og Margar vunnu síni talv.
Í seinna umfarinum var úrtøkan 5 stig, tá Janus, Elmar, Allan og Jón vunnu, meðan Leif og Flóvin leiktu sínámillum remis. Helgi tók fríumfar og fekk 1/2 stig. Serliga úrslitið hjá Jón var gott, tí mótstøðumaðurin hevði 2102 í rating.
Telvarayvirlit fyri FAI
Úrslit frá 3. umfari
Sí eisini
Hervið verða feløgini biðin um at tekna lið til liðkappingina 2018/2019.


text:
Sverri Egholm
10.01.2015 - 21:41
Dysturin endaði 21-21 eftir at støðan var 8-7 til grikkar í hálvleikinum.
Portalurin hevur fingið eina viðmerking frá Niklasi Simonsen um dystin í gjár.
- Dysturin var sera harður. Grikkarnir vóru í miðal bæði hægri og sterkari enn vit, so okkara einasta vápn var at vera snildari enn teir. Nógvir av monnunum fingu nógvar smekkir, og tað vóru heili 15 útvísingar tilsamans í dystinum. Men vit høvdu eina góðan geist og vilja, og vit kláraðu so at javna, sjálvt um vit høvdu ligið í afturpartinum mesta av dystinum, sigur Niklas.
- Eg eri væl nøgdur við javnleikin, serliga tí at vit vóru alvorligir "underdogs" áðrenn dystin. Vit høvdu tó væl kunnað vunnið dystin, tí vit vóru framman fyri við tveimum málum tá eini 5 minuttir vóru eftir. Men eg eri nøgdur við javnleikin óansæð.
Málmaðurin Niklas Simonsen hevði ein sera góðamn dyst og hevði 18 bjargingar og eitt bjargingaprosent uppá 47.
- Tað gekk væl hjá mær í dag. Eg var ikki so væl fyri um morgunin tann dagin, men nakrar tímar áðrenn dystin bleiv eg ordiligani tendraður. Eg kom væl frá byrjan og tók tvey straffir beinanvegin, og harfrá bleiv eg bara við. Verjan stóð eisini sera væl í dag, so eg fekk nógva hjálp.
- Tað er okkurt við landsliðsdystum, sum veruligani setur blóðið í kók hjá mær - soleiðis er tað sikkurt eisini hjá hinum.
- Vit eru allir sera fegnir um úrslitið, men vit kunnu ikki hugsa so nógv um tað beint nú, tí vit skulu fyrireika okkum til næsta dyst.
Hann sigur, at dysturin móti Serbia er torførari tí serbar eru bæði størri og sterkari enn grikkar og betri hondbóltsspælarar.
- Men vit fara at geva okkara besta og hopa tað heldur, sigur Niklas Simonsen at enda.
U21 landsliðið skal aftur í eldin klokkan 17 føroyska tíð, har teir spæla móti Serbia.
Les eisini: Helgi Hoydal: - Glaður fyri tað eina stigi
Les eisini: U21 fekk javnleik móti Grikkalandi


text:
Sera stórur áhugi var fyri hátíðarhaldinum í Áartúni, tá standmyndin av áarstovubrøðrunum Hans Andriasi og Janusi varð avdúkað, og sannur veitslurómur var, hóast rættiliga tíðliga á degi (hátíðarhaldið byrjaði kl. 11). Tað var ikki sørt at folk vóru í ólavsøkuhýri, hóast enn eru 10 dagar til ólavsøkan alment verður sett, og nevndi Heðin Mortensen, borgarstjóri, […]
Carl Julian Graba gjørdi ferð til Føroya í 1828 og skrivaði frágreiðing um føroysku náttúruna, serliga um fuglarnar. Hann fekk tó ymiskt annað við eisini, m.a. var hann í kirkju í Bø: “Vit fóru til messu við Struer presti. Nógv fólk var í kirkju, men sangurin var tað ræðuligasta, sum eg nakrantíð í lívi mínum […]Halt á at lesa …
Dóttir Hans Paula, er heldur ikki sloppin undan. Henda andlitsmyndin er sett rættiliga uttarlaga í høllini, og vendir hon bakið til síni egnu verk – og til Zacharias, ið eygleiðir hana væl og virðiliga.Halt á at lesa …
Eins og Tróndur Patursson, so er Zakarias eisini væl umboðaður á Heystframsýningini, bæði við verkum og við andlitsmynd, ið Hans Pauli Olsen hevur gjørt. Men meðan andlitsmyndin av Tróndi vendir nakkan til verk Tróndar, og heldur hyggur beint yvir at Zakariasi, so vendir andlitsmyndin av Zakariasi soleiðis at hann fær eygleitt fólk ið fara at […]Halt á at lesa …
Tróndur Patursson var væl umboðaður tá Heystframsýningin 2011 læt upp leygardagin 15. oktober. Hann var hann sjálvur, hann sýndi fram málningar, og hann varð eisini sjálvur sýndur fram í gipsi. Andlitsmyndin hjá Hans Paula Olsen av Tróndi er sjáldsama livandi, og er tann andlitsmyndin, ið er sloppin longst inn í listahøllina á Skipasmiðjuni, har hann […]Halt á at lesa …
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils […]Halt á at lesa …
Í eini risahøll úti á Rundingi í Havn hongur í hesum døgum uppi ein framsýning við í høvuðsheitum elasmáum málningum. Hetta er framsýning, sum verður hildin í sambandi við at Anker Mortensen varð 50 ár herfyri. Tað kann vera, at málningarnir eru smáir, men hvør av teimum hevur eina stóra søgu. Nógv listafólk hava lyndi […]Halt á at lesa …
Hópur av fólki var komið saman á Steinprent at heiðra Zacharias Heinesen tá hann fylti 75 ár tann 19. mai. Í hesum sambandi var sett upp sera væleydnað framsýning við vatnlitsmyndum. Tá framsýningin læt upp var so mikið nógv av fólki, at tað var ringt at njóta sjálvar myndirnar, men framsýningin er opin til 2. […]Halt á at lesa …
Ongin siðvenja er í Føroyum at dyrka soppar til matna – men soppar í hópatali verða innfluttir. Hetta ætla vit at gera nakað við, og fyrsta stig er at gera nakrar royndir. Hava fingið fatur á nøkrum smáum viðabulum, og eru teir nú potaðir við innfluttum soppum. So er at bíða eftir hvussu teir fara […]Halt á at lesa …
Í vakstrarhúsinum hjá Gramar verður arbeitt við at kanna gagnliga samværið millum soppar og plantur. Samstundis verður stríðst við onnur samværi, ið ikki eru so gagnlig, serliga skordýr ið onkursvegna liva av plantunum. Eiturevni skulu helst ikki brúkast undir slíkum royndum sum vit gera, tí tey kunnu ávirka úrslitið. Náttúran hevur tó loysn á tí […]Halt á at lesa …


text:
Niels Petersen
18.09.2016 - 12:31
Ítróttur > Ítróttur > Renning
Í morgun klokkan 10:16 varð Copenhagen Half Marathon skotið í gongd, og heili 22.500 rennarar hildu til beins. Hetta er bert aðru ferð at henda kapping verður hildin. Tey fyrstu eru komin á mál, og fyri fyrstu ferð nakrantíð komu teir fyrstu sjey rennararnar á mál uppá undir ein tíma.
Ikki óvæntað løgdu afrikansku rennararnar seg í oddin rættuliga skjótt, og tað bleiv eisini ein úr Kenya sum vann hjá monnunum og ein úr Etiopia sum vann hjá kvinnunum.
Besti danski rennarin hjá monnum var Thijs Nijhuis, sum rann teinin á 01 tíma 05 minuttir og 58 sekund. Skjótasta danska kvinnan varð Louise Langelung Batting, og hon kom á mál við tíðini 01.15.18.
Tað sum er nokkso stuttligt er, at næst henni var havnarkvinnan, Marna Leila Vandsdal Egholm, sum býr í Danmark. Hon kom á mál í tíðini 01.17.38. Hon stóð ikki skrásett til at umboða nakað rennifelag, men flott er tað í øllum førum avrikað av Marnu. Tað er tíverri ikki eydnast okkum at kontakta Marnu enn.
Starturin og málið var á Øster Allé, og fyrstur á mál bleiv 22 ára gamli James Mwangi Wangari úr Kenya. hann kom á mál við tíðini 00.59.07 og tað var akkurát ov stutt til at taka heimsmetið, sum er 00.58.23. Men tíðin hjá Wangari var skjótasta sum er runnin til Copenhagen Half Marathon nakrantíð.
Skjótasta kvinnan var Hiwot Gebrekidan Gebremaryam úr Etiopia, og hon kom á mál í tíðini 01.08.00.
Starturin til Copenhagen Half Marathon


text:
Ynskir tú hesa tænastu? Set teg í samband við okkum, og vit vegleiða tær.
Netbankin sum app
Netbankin sum app
Við Netbankanum sum app ber til at avgreiða tey mest vanligu bankaørindini, tá tú vilt, har tú ert, bara fartelefonin hevur samband við netið.
- Gera flytingar
- Kanna saldu
- Sperra kort
- Rokna gjaldoyra
Ung
Kom í gongd við Netbankan sum app
Her er ein vegleiðing, ið vísur tær hvussu tú kemur í gongd við app´ina.
- Nýggja app'in er ment og tillaga til ávíkavist iOS og Android
- Betri og brúkaravinarligari snið
- Bygnaðurin er lættari at finna runt í
- Tað gongur skjótari at avgreiða flytingar o.l.
Aðrir fyrimunir annars við at hava netbankan sum app:
- Sperra kort
- síggja kontuyvirlit
- síggja saldu
- síggja bókingar
- síggja framtíðargjaldingar
- síggja/avgreiða útbakka
- gera flytingar
- gera Swipp-gjalding
- gjalda rokningar við inngjaldskorti/girokorti
- finna sjálvtøkur
- finna bankadeildir
- rokna gjaldoyra
GG: Hópflytingar, keyp/søla av virðisbrøvum og flytingar, sum krevja 2 undirskriftir eru ikki tøkar.
Tænastan er trygg, men vit ráða til at leggja kotu á telefonina, soleiðis at tú kanst læsa hana. Minst eisini til at útrita úr Netbankanum, tá tú ert liðug/ur at brúka hann.
Hvussu gert tú?:
- Far inn í App Store/Play Store/Windows Store og leita eftir "Eik Banki"
- Tak app'ina niður
Um tú longu hevur netbankan sum app, so ger soleiðis:
- Rita inn við tínum vanliga Brúkaranavni/nummari og Loynitali (fýra tøl)
Um tú ikki hevur netbankan sum app frammanundan, so ger soleiðis:
- Rita teg inn á netbankan á telduni ella teldlinum.
- Vel "avtalur"
- Vel "Netbanki" (undir "Fartænastur")
- Vel Netbankin sum app (iPhone, Android ella Windows)
- Vel brúkaranavn ella brúkaranummar (Tú skal ikki brúka íverksetanarkotu til nýggja netbankan sum app)
- Vel loynital (4 tøl).
- Rita inn við brúkaranavninum ella brúkaranummarinum og loynitalinum, sum tú hevur tilmeldað teg við.
Hevur tú ikki Netbankaavtalu, so skalt tú bert seta teg í samband við Kundatænastuna hjá Eik á tel. 348000.
GG! Netbankaappin til Windows hevur hesar funkur: Avtalur, kontuyvirlit, bókingaryvirlit o.a., flyting og gjalding við inngjaldskorti.
Tekniskar treytir
Nýggi netbankin sum app riggar við
- Iphone, dagførd til í minsta lagi iOS 7.0.
- Android, dagført til í minsta lagi 2.3.3
- Windows, dagført til í minsta lagi Windows 10
Netbankin sum app kann nýtast við Wi-Fi ella við Data-roaming. Wi-Fi, er oftast bíligari enn Data-roaming, sum kann verða sera kostnaðarmikið, serliga í útlondum. Set teg í samband við tín televeitara fyri at fáa nærri upplýsing um kostnað.
Kostnaðir
Netbanki sum app er ókeypis at stovna.
Sí kostnaðir fyri at gera flytingar o.a. í Netbankanum.
Bílegg
Vegleiðing
Her finnur tú eina vegleiðing, um tú ynskir at fáa netbankan sum app.


text:
The Walt Disney Company
The Walt Disney Company, eisini kent sum Disney, er ein ein amerikonsk fyritøka við høvuðssæti í Walt Disney Studios, Burbank, Kalifornia í USA. Fyritøkan er kend um allan heimin og er tann størsta fjølmiðlafyritøkan í heiminum, um hugsað verður um inntøkur.[1] Tað vóru brøðurnir Walt og Roy Disney, sum stovnaðu fyritøkuna hin 16. oktober 1923. Tá var navnið á fyritøkuni "Disney Brothers Cartoon Studio". Tá fyritøkan broytti navn í 1986 til The Walt Disney Company, bleiv tað samstundis víðkað um virksemið, og tey fóru í holt við nýggj vinnuøki, eitt nú sjónleikur, útvarp, tónleik, bókaforløg og internetmiðlar. Harumframt hevur fyritøkan ment nýggj øki innanfyri sjálva fyritøkuna fyri at víðka um málbólkin, sum til tá í høvuðsheitum vóru smábørn og barnafamiljur.
Fyritøkan er nokk mest kend fyri sínar filmsframleiðslur frá teirra egna filmsstudio, Walt Disney Studios, sum í dag er eitt av teimum størstu og kendastu filmsstudium í USA. Disney eigur og rekur ABC-sjónvarps-transmissiónsnetverk, eitt nú kaðalsjónvarps-kanalirnar Disney Channel, ESPN, A+E Networks og ABC Family; bókaforlag, fjepparavøru (merchandise) og teaturframførslur; samstundis sum fyritøkan eisini eigur og rekur 14 tema- og stuttleikaparkir kring heimin. Fyritøkan hevur eisini havt eina vælvirkandi tónleikadeild, umframt at hon hevur havt samstarv við Dow Jones Industrial Average síðan 6. mai 1991. Ein av teimum fyrstu og kendastu teknifilmsskapningunum hjá fyritøkuni, Mickey Mouse, er almenni maskotturin hjá The Walt Disney Company.


text:
Ari av Rana
20.03.2018 - 14:15
Tíðindi > Samfelag & Politikkur > Landspolitikkur
Samgongufundur varð í dag kallaður inn í skundi, men allir samgongulimirnir vóru ikki við á fundinum, sum varð hildin úti á Tinganes á middegi.
Úr løgtinginum frættist, at samgongulimurin, sum allarhelst var høvuðspersónur á fundinum, Kristin Michelsen úr Javnaðarflokkinum, ikki var við á fundinum.
Stór ónøgd er í samgonguni um at Kristin Michelsen hevur boðað løgmanni frá, at hann atkvøður mál fyri mál heldur enn saman við samgonguni, og sum skilst gjørdist ov nógv hjá summum, at Kristin Michelsen í gjár legði fram uppskot saman við andstøðuni um eykajáttan til Blákross og Frælsið.
Samgongulimirnir eru komnir aftur í løgtingið.


text:
Á hátíðarløtu í Námi mikudagin 14. juni, kunngjørdi Nám vinnnararnar í handritakappingini, sum Nám skrivaði út í oktober í fjør. Ein virðisløn áljóðandi 50.000 verður latin fyri besta skúlabókahandrit til miðnám, og sama upphædd verður latin fyri besta skúlabókahandrit til fólkaskúlan.
Ein dómsnevnd mannað við fimm fólkum umboðandi Nám, miðnám og fólkaskúla hevur mett um tilfarið, sum er komið inn, og nú eru vinnararnir kunngjørdir. Besta handritið til fólkaskúlan eigur Marianna Skarðenni, sum hevur skrivað handrit til lærugreinina føroyskt í øðrum flokki, og besta handritið til miðnámi hevur Louise Restorff Jacobsen skrivað til lærugreinina vinnulívsrætt í miðnámi.
Tá freistin var farin tann 25. apríl í ár, vóru níggju handrit komin inn til kappingina, fimm til fólkaskúlan, trý til miðnám og eitt, sum er ætlað lærarum í bæði fólkaskúla og miðnámi.
- Vit løgdu hundrað túsund krónur á borðið, tí vit vildu troyta nýggjar leiðir og koma í samband við nýggjar møguligar lærubókahøvundar. Hóast handritini ikki vóru so mong, so eru tey sera áhugaverd, og vit fegnast serliga um vinnararnar, sum hava latið okkum væl hugsað og væl skrivað handrit, sum møta einum veruligum tørvi greiðir Regin Marnersson, stjóri í Námi, frá.
Dómsnevndin sigur m.a. soleiðis um vinnararnar:
Vinnandi handritið hjá Mariannu Skarðenni, sum er ætlað føroyskum í 2. flokki, fylgir námsætlanini og er væl skipað. Handritið byggir brúgv millum Súluna og súlutilfarið og ta frálæruna, sum Nem í triðja leggur upp til, men kann samstundis standa sjálvstøðugt. Handritið er ein bókaheild, ið fevnir um lærarabók, næmingabók og arbeiðsbøkur, umframt nettøkt tilfar. Tilfarið hóskar sera væl til lærugreinina, er væl umhugsað og neyðugt í støðugu endurnýggjanini av okkara móðurmálslærugrein.
Louise Restorff Jacobsen hevur skrivað handrit til lærugreinina vinnulívsrættur á C-stigi í miðnámi. Eingin føroysk lærubók er til hesa lærugreinina frammanundan, og samstundis liggur fakið rættiliga frammarlaga í útgávuskránni hjá Námi. Handritið er ein grundbók, ið fylgir námsætlanini í einari breytalærugrein á miðnámi. Handritið er væl skrivað, og málsligi og námsfrøðiligi búnin hóska væl til miðnám. Høvundurin hevur hugsað um at hava bæði filmsbrot og venjingaruppgávur knýttar at. Hetta hóskar væl til sBóka-skipanina, sum er høvuðsútgávumiðilin til miðnám.Visjónin hjá Námi er, at allar lærugreinir í fólkaskúlanum og allar kravdar lærugreinir á B og C stigi á miðnámi skulu hava eina føroyskt mælta grundbók, ið ikki er eldri enn 10 ár, og at lærugreinir á A, B og C stigi, sum nógvir næmingar velja, eisini eiga at hava føroyskt mælt undirvísingartilfar.


text:
Alt á einum stað
Ein felags inngongd skal gera tað lættari, skjótari og tryggari at røkka almennum og privatum, talgildum tænastum. Ein trygg innritan, ein talgildur postkassi, ein talgild undirskrift og allar tænasturnar savnaðar á einum stað alt samdøgrið. Ein felags portalur, sum kann brúkast á teldu, teldli og telefon.
Tænasturnar skulu mennast við borgaranum í miðdeplinum. Fyrsta stig er, at borgarin sjálvur kann velja tær tænastur, honum tørvar. Næsta stig er, at skipanirnar skulu laga seg til hvønn einstakan borgara og skulu bjóða tær tænasturnar, sum eru viðkomandi í mun til t.d. aldur, hjúnastøðu og starv.
Skjótt syftir seiðir
Fleiri talgildar tænastur eru longu rættiliga framkomnar, aðrar eru ávegis; men tað eru eisini nógvir, smáir stovnar og smáar kommunur, sum ikki bjóða talgildar tænastur enn.
Ein felags portalur kann taka støði í loysnunum, sum rigga væl í dag, og kann so líðandi mennast og bjóða fram pakkaloysnir, so at tað verður lættari og bíligari at talgilda smærri tænastur eisini.
Føroya fólk eru klár til talgilding
Royndir við talgildum tænastum, sum virka í dag, vísa, at fólk eru skjót at taka hesar til sín. Ein felags portalur við afturkenniligum sniði og funkum skal gera tað enn lættari hjá fólki at brúka tænasturnar. Tær skulu frá byrjan sniðgevast við fyriliti fyri teimum fólkunum, sum hava flest avbjóðingar við at røkka talgildu tænastunum.
Skynsom umsiting
At talgilda tænasturnar eftir sama leisti sparir eisini tíð og orku í umsitingunum. Tíð, sum í dag verður brúkt til at skráseta, skipa og leita eftir upplýsingum, kann brúkast til at hjálpa og ráðgeva borgarum og vinnu og til at menna støðugt betri tænastur.
Stigvís menning
Fyrsta stig verður at menna eina lutfalsliga einfalda loysn, ið gagnnýtir verandi portalar og tænastur. Henda kann vera klár at seta í verk í 2017.


text:
Skip, við vandamiklum góðsi, sokkið út fyri Hong KongHitt 190 metur langa skipið "Trans Summer" sakk fyrr í vikuni út fyri Hong Kong. Hetta hendi, eftir at skipið rendi seg í eina melduródn. Í lastini var nikkulmálmur, sum verður rópt fyri heimsins vandamiklasta flytigóðs.
"Trans Summer" sakk mikudagin, umleið 45 míl í ein útsynning-vestan úr Hong Kong, í ódnarveðri við upp til 15 metur høgari aldu og kolandi stormi. Øll manningin varð bjargað av eini bjargingartyrlu.
Hetta er ikki fyrsta skipsvanlukkan av sínum slag har í økinum. Í tíðarskeiðnum oktober 2010 til desember 2011 eru fýra onnur skip, ið fluttu flótandi nikkulmálm, sokkin, og 66 sjófólk eru deyð.
Orsøkin sigst vera, at ov nógv væta broytir málmin til móru líknandi evni, ið skjýtur seg í lastini á skipunum.
Fyrr í ár sakk skipið "Harita Bauxit" á sama hátt út fyri "Kap Balinao" í Suðurkinesiska Havinum, við 47.450 tonsum av nikkul málmi. Manningin taldi 24 og 15 doyðu.
"Intercargo", ið umboðar 160 reiðarí, hevur tí givið nikkulmálmi heitið, "heimsins vandamiklasta flytigóðs".
Ásbjørn Jacobsen/antares.fo


text:
Viðbót fyri starvsaldur er nakað, ið øll arbeiðandi hava øll rætt til.
Tá tú hevur arbeitt innan sama starvsøki í meir enn 3 ár, so hevur tú rætt til at fáa eina viðbót fyri tín starvsaldur. Arbeiðarafeløgini í Samtak hava starvsaldursviðbøtur fyri 3, 5, 7, 9 og nú eisini 11 ár (frá 1. mai 2017).
Um tú skiftir frá einum arbeiðsplássi til eitt nýtt arbeiðspláss, flytur tú starvsaldurin við tær um tað er innan sama øki. Bið tín fyrrverandi arbeiðsgevara um eina váttan, tá tú skiftir arbeiðspláss, hetta hevur arbeiðsgevarin skyldu at útflýggja tær.
Skiftir tú til dømis frá einum laksavavirki til eitt flakavirki ella uppisjóvarvirkið, so fylgir starvstíðin í fyrra arbeiðinum við tær. Skifti tú frá hinivegin arbeiðsøki, og fert frá t.d at vaska skúla til at vera dagrøktari ella skiftir tú frá fiskivinnuni til at vera bussførari, so fylgir starvsaldurin ikki við, tí tað er eitt nytt starvsøki, har tú ikki hevur royndirnar við tær. Starvsaldurin fylgir eisini við tær um tú tekur ein steðg frá arbeiðinum, og byrjar aftur, so leingið steðgurin er minni enn 7 ár.
Nýggi sáttmálin millum arbeiðarafeløgini í Samtak og Arbeiðsgevarafelagið hevur við sær, at ein nýggj viðbót verður sett inn í sáttmálan. Talan er um eina viðbót eftir 11 ára starvstíð á 4,75%. Hendan viðbót er galdandi frá 1. Mai 2017. Tá fer tímalønin hjá einum arbeiðara, sum hevur 11 ára starvsaldur, at liggja á 131,66 krónum


text:
Úr øllum ættum koma vindar Orð: Rasmus Effersøe Lag: Till Østerland vill jag fara. Úr øllum ættum koma vindar, tó ættin ein mær dámar best, hon fór ímillum fjallatindar, har sum eg havi vinfólk flest. Kom, sveima, mjúki vestanvindur, út yvir akrar, gjøgnum skógv! Tú svalir hjarta mítt eitt sindur, tú minnir meg […]
Eg havi tey seinastu mongu árini undirvíst í bókmentum í fólkaskúlanum. Serliga væl dámar mær at undirvísa í yrkingum, hetta inniligasta, ærligasta, bæriligasta og tignarligasta av øllum tekstasløgum. Tá ið eg taki eina yrking fram til næmingarnar at greina og tulka, er ógvuliga vanligt, at tey huffa og suffa og onkur grenjar og tútar um, […]
Hesin listin við útsøgnum er til lesarar og rithøvundar at máta sín listarliga smakkisans. Útsøgninrnar, ið verða valdar, kunnu setast saman til ein endaligan smakk um tann góða rithøvundin, listafatan, mál í skaldskapi, stíl, tekstsins endamál og veruleika. Vel fýra av fylgjandi útsøgnum 1: Tann góði rithøvundurin er hann, ið hevur vant seg […]
Hetta er tíðin, tá ið flest fólk plaga at fara í summarfrí. Tíðin, tá ið vit seta ferðina niður og slappa meir av. Vit vilja fegin síggja heimin. Vilja út. Ymiskt er, hvagar fólk fara at ferðast. Summi fara í útlond, í aðrar mentanir. Onnur ferðast í egnum landi. Vit fara við hesum at heita […]
Per Aage Brandt er semiotikari. Hann hevur undirvíst í fleiri londum. Eisini hevur hann givið út fleiri yrkingasøvn, ritroyndarsøvn og hevur undirvíst í Rithøvundaskúlanum í Keypmannahavn. Her er ein maður, sum dugir at teoretisera um alt millum himmal og jørð. Fer hann í gongd, so er hann ikki til at støðga. Her eru nakrar upptøkur […]
Á heimasíðuni poets.org er mangt gott at finna. Nógvar góðar greinar og nógvar góðar yrkingar, ið góðir yrkjarar hava ríkað heimin við. Tey, ið umsita heimasíðuna, hava í seinastuni havt ein tátt, tey nevna “Advice to young poets”. Hetta er kendir høvundar, ið geva minni kendum, ungum høvundum góð og løgin ráð um, hvussu tey skulu leggja […]
“Yrkingar eru ein tann reinasta framsøgnin í málsligum frælsi. Yrkingin er ein lutur av samleikanum hjá menniskjum og hon gevur skapanaorkuni í eini mentan skap, tí at hon kann áhaldandi endurnýggjast.” Soljóðandi er boðskapurin hjá aðalstjóranum í UNESCO, Irina Bokova, í dag, altjóða yrkingadagin hjá UNESCO. Soleiðis skrivaði eg um at yrkja í grein her […]
Í dag, 11. februar, eru 50 ár síðani The Beatles gav út fyrstu plátuna við tí tirrandi heitinum, Please, please me. Sama dag fyri 50 árum síðani, stakk ein sinnisliga niðurundirkomin Sylvia Plath høvdið inn í ovnin og tók sítt egna lív. Hon verður mett sum ein av stóru yrkjarunum í nýggjari tíð. Um morgunin […]
Nógv halda, at tað at skriva bara er um at skapa tekstin, rætta hann til, prenta hann og geva hann út. Soleiðis er ikki. Ein stórur partur av rithøvundavirkinum og verkinum er, at hann verður lisin upp fyri almenninginum. Ymiskt er, hvussu væl fólk duga at lesa upp ein tekst. Tað er bara Tóroddur Poulsen, […]


text:
Skrivað hevur Aleksandur L. Olsen
HOYR SAMRØÐURNAR HER
Seinasta vikuskiftið var Røddin í Høllini á Hálsi til Burn Showdown. Í sambandi við hetta tosaðu vit við tríggjar menn. Ein teirra var Laurence Shahlaei, ið er ein strongman-íðkari úr Onglandi. Laurence hevur vunnið hópin av kappingum innan vektlyfting, og hann vann eina strongman-kapping í Føroyum í fjør.
Vit tosaðu eisini við Bjarna Nielsen, ið er føroya sterkasti maður. Bjarni hevur vunnið kappingina “Føroya sterkasti maður” fýra ferðir, og hann hevur eisini luttikið í ymsum kappingum kring heimin. Vit tosaðu við Bjarna beint eftir, at strongman-kappingin var av.
At enda høvdu vit eina samrøðu við Jákup Súna Berg, ið er eigari av Burn fitness og ein av fyriskiparunum til Burn Showdown. Jákup Súni hevur fyrr luttikið í strongman-kappingum, og hann hevur eisini vunnið kappingina “Føroya sterkasti maður” fyrr.


text:
Tørvar tær hjálp til betri samskifti?
HEINESEN.info kann vera tín: teksthøvundur, handritahøvundur, journalistur, ritstjóri, týðari, rættlesari, samskiftisráðgevi, verkætlanarleiðsluráðgevi, vevstjóri, heimasíðuinnihaldsmennari, fyrireikari av spurnarkanningum o.ø., fyrilestra- og uppleggshaldari, skeiðs- og / ella ráðstevnufyriskipari, fyriskipari av mentanar- og tónleikatiltøkum, listafólkaumboð, fyriskipari, bíleggjari, ferðaleiðari, vegleiðari, íblásari, samrøðufelagi, ‘coach’ osfr.
HEINESEN.info framleiðir eisini greinir og annað skrivað tilfar til dagbløð, tíðarrit, heimasíður, film, sjónvarp, útvarp. lýsingar osfr.
HEINESEN.info átekur sær bæði størri og minni uppgávur. So halt teg endiliga ikki aftur við at seta teg í samband við HEINESEN.info, sama hvussu stór ella lítil uppgávan er, sum tær tørvar hjálp til.
Smálutir
Les her nágreiniligari lýsing av teim tænastum, HEINESEN.info bjóðar. Her kanst tú finna út av, um vit kunnu bjóða tænastur, sum nøkta júst tín serliga tørv - so sum:
- At vegleiða um verkseting av miðla-, marknaðarførings- og fyritøkusamskiftisverkætlanum.
- At skriva / ritstjórna / viðgera / týða / rættlesa tekstir.
- At gera heimasíður / brúka sosialar miðlar / marknaðarføra á internetinum.
- At gera spurnarkanningar.
- At fyrireika / halda fyrilestrar / skeið / verkstovur / ráðstevnur, umframt mentanartiltøk / framsýningar / konsertir
- At umboða listafólk og bíleggja listafólk til tiltøk.
- At vera umboðsfólk og ferðaleiðari fyri vitjandi í Føroyum.
- At veita persónliga ráðgeving og vegleðing.
- At framføra tónleik.
Tú kanst lesa um okkara lítla ráðgevingarvirki og um stovnaran. Síggja, hvørjar samstarvspartar, vit samstarva við. Finna okkara vanligu prísir. Finna upplýsingar um, hvussu tú setir teg í samband við okkum. Og lesa greinir á enskum, donskum og føroyskum.


text:
Saudiarabia
Saudi-Arabia (arábiskt: المملكة العربية السعودية, al-Mamlaka al-ʻArabiyya as-Suʻūdiyya), eisini nevnt Saudiarabia ella Saudi-Arábia, er størsta landið á arábisku hálvoynni. Tað er heimsins 13. størsta land. Saudi-Arábia hevur mark við 7 lond: Í eystri hevur Saudi-Arábia mark við Kuveit, Katar og Sameindu Emirríkini, í suðuri við Oman og Jemen, í norðri Irak og Jordan og vesturi er Reyðahav. Landið hevur umleið 25 mió íbúgvar. Høvuðsstaður er Riyadh og høvuðsmálið er arábiskt.
Innihaldsyvirlit
Búskapur[rætta | rætta wikitekst]
Saudi-Arábia er størsta oljuland í heiminum og vinnur út 25 % av allari olju, nýtt verður í heiminum. Næstan 90 % av landsins útflutningi er olja. Saudi-Arábia er eitt av høvuðsslondunum í OPEC (altjóða oljulandafelagsskapur). OPEC ásetur, hvussu stór oljuútvinningin og oljuútflutningurin skulu vera og verjir áhugamál limalandanna.
Næstan alt Saudi-Arábia er turr oyðimørk og berligt runnalendi, púra ónýtiligt sum dyrkilendi. Eingin landbúnaður fær verið, uttan at vatn verður veitt. Nýgjørdar vatnveitingarskipanir gera, at saudiarábar nú dyrka melónir, tomatir, hveiti og bygg í oyðimørkini.
Politikkur[rætta | rætta wikitekst]
Tað er lógarkrav í Saudi Arabia, tú skalt vera muslimur. Tað er ólógligt at trúgva nakað annað. Saudi Arabia er eitt hitt strangasta muslimska landið í Miðeystri – nógv strangari enn eitt nú Irak og Afghanistan, og brotini á altjóða mannarættindi eru mong í tali. Saudi Arabia og Abdullah kongur verða tó sjáldan nevnd fyri tað ringa í altjóða politikki, m.a. tí Saudi Arabia er eitt tað ríkasta land í heiminum og situr á einum avgerandi stórum parti av heimsins oljuframleiðslu.
Saudi-Arabia hevur strangar lógir um at menn og kvinnur ikki kunna umgangast alment, uttan so at tey eru gift. Samstundis eru lógir um, at kvinnur heldur ikki sleppa at arbeiða í handlum ella koyra bil. Saudi Arabia hevur tikið undir við sáttmálanum um barnarættindi, sum klárt setir forboð fyri at nýta deyðarevsing móti ungmennum.
Myndugleikarnir í Saudiarabia hava sett fólki forboð fyri at skipa fyri mótmælisgongum ella øðrum mótmælistiltøkum ímóti landsins stýri.
Deyðarevsing[rætta | rætta wikitekst]
Nýtslan av deyðarevsing er hækkað í stóran mun í Saudi Arabia seinastu árini. Landið avrættar nú yvir tvey fólk um vikuna – ofta við almennum hálshøggingum. Í 2008 eru í minsta lagi 71 fólk blivin avrættað í Saudi Arabia. Saudi-Arabia hevur um vikuskiftið 1. mars 2015 avrættað ein drápsdømdan mann. Hann bleiv hálshøgdur. Maðurin er tann 35, ið er avrættaður i landinum higartil í 2015. Narkotikasøla, neyðtøkur, dráp, vápnð rán og fráfall frá Islam er brotsgerðir sum føra til deyðadóm í Saudi-Arabia. Ofta verða tey dømd til deyða við ófullfíggjaðum prógvum og við lutvíst loyniligum rættarmálum, har tey ákærdu sjáldan fáa møguleika at nýta sakførara ella tulk. Dømi eru um deyðadømd, sum ikki hava kent lagnu sína fyrr enn tann morgunin, tá tey verða førd til almennu avrættingina. Saudi Arabia skilir seg út frá øðrum londum, sum nýta deyðarevsing, við eisini at avrætta ung, sum hava framt brotsverk teirra, áðrenn tey eru blivin 18 ár – og hetta er brot á altjóða lóggávu.
Saudi Arabia hevur tikið undir við sáttmálanum um barnarættindi, sum setir forboð fyri nýtslu av píning og deyðarevsing viðvíkjandi persónum undir 18 ár. Við at nýta hesar revsingar móti børnum brýtur Saudi Arabia tí skyldur sínar sambært altjóða lóggávu. Deyðarevsing verður nýtt fyri nógv lógarbrot, harímillum nøkur, sum eins og í hesum máli ikki hava deyða við sær. Rættarmálini eru ofta órættvís og liva ikki upp til altjóða krøv.
Landalæra[rætta | rætta wikitekst]
Um 90% av landinum er heit og turr sandoyðimørk. Størstu oyðimerkurnar eru Nafudoyðimørk fyri norðan og Rub al Kali fyri sunnan. Veruligar áir eru ongar, men bara áarfør, sum sum fyllast við vatni, tá ið regnar, og tað er so sjáldan, at tað kunnu vera gjørt landið ovurríkt og ógvuliga máttmikið og hevur verið við til at ment ídnaðin og landbúnaðin og lívskorini hjá fólkinum munandi.
Mekka, har Muhammed profetur varð borin í heim, og sum er halgasti býur islams, er vestarlaga í Saudi-Arábia.
Lanslutir í Saudi-Arábia[rætta | rætta wikitekst]
1. Al Bahah
2. Al Hudud ash Shamaliyah
3. Al Jawf
4. Al Madinah
5. Al Qasim
6. Ar Riyad
7. Ash Sharqiyah
8. 'Asir
9. Ha'il
10. Jizan
11. Makkah
12. Najran
13. Tabuk
Fólkið[rætta | rætta wikitekst]
Í mong túsund ár hava beduinar, ið eru flakkfólk í Saudi-Arábia, farið um oyðimørkina í Saudi-Arábia eftir vatni og beiti til fenað sín. Summir beduinar halda kamelar, aðrir seyð og Geitir. Beduinar búgva í tjøldum, ið eru løtt at seta upp, taka niður og flyta við sær. Nú á døgum fækkast beduinarnir í stórum, tí at myndugleikarnir eggja teimum at búseta seg í bygdum og býum.
Í okkara eygum liva mong muslimsk konufólk í Saudi-Arábia o.ø. arábiskum londum ógvuliga ófræls. Mong ganga í síðum klæðum og við sløri ella burku niður fyri eyguni. Í Saudi-Arábia hava konufólk hvørki loyvi at koyra bil ella at arbeiða saman við mannfólki. Tó hava allar gentur rætt til hægri skúlagongd. Í Saudi-Arábia er eisini púra vanligt, at smágentur verða giftar burtur fyri pengar.
Osama bin Laden sigst vera føddur tann 10. mars í 1957 í Saudi-Arábiska býnum Jeddah, hann varð skotin hin 3. mai 2011.
Sí eisini[rætta | rætta wikitekst]


text:
Veðrið í dag
Tað er lítil rørsla í lufthavinum um okkara leiðir í dag.
Hyggjandi inn á heimasíðu Landsverks sæst, at mesti vindurin er 4 m/s og at ætt er lágur vestan.
Og soleiðis verður meiri ella minni allan dag við onkrum sólglottum og onkrari lítlari løtu við dropum í støðum.
Tá ið Aqua fera pallin á Vágsbøi, er at vindferðin fer at liggja um 2 til 4 m/s úr útsynningi, skýggjað og turt.
Fyrrapartin í morgin fer ættin upp í útnyrðing, vindferðin um 3 til 8 m/s, og so tað sama sum í dag við sóglottum og/ella spjaddum ælingum.
Leygarnátt og -morgun verður ælaveður, men út á fyrrapartin er turt, og ein ella tveir tímar eftir middag verður landsynningur. Tað verður lítil og eingin vindur leygardagin, skýggjað og sólglottar.


text:
Skrá
í sambandi við 100 ára hátíðarhald kommununar tann 01. oktober 2018 sum sjálvstøðug kommuna
Almenn skrá:
Kl. 09.00-10.30: Morgunmatur í Mentanarhúsinum.
Kl. 10.00: Tónleikainnslag.
Kl. 11.00: Føðingardagslagkøka, smákøkur kaffi/te og leskidrykkir eru á borðinum allan dagin.
Kl. 15.00: Tónleikainnsløg til børn og ung.
Kl. 18.00: Borgarstjórin setur hátíðarhaldið við stuttum hugleiðingum.
Kl. 18.15 Tónleikainnslag.
Kl.18.30. Hugleiðingar av Dennis Holm, stýrisformaður í Kommunufelagnum um avbjóðingar hjá kommununum í komandi tíðum.
Kl. 19.00: Tónleikainnsløg.
Kl. 19.45: Framløga frá Steffen Stummann Hansen um søgubókina, sum er ávegis.
Kl. 20.30: Tónleikainnsløg.
Kl. 21.00: Hátíðarhaldið endar við fýrverki.
Afturat hesum verður skipað fyri niðarfyri standandi tiltøkum:
> Kl. 17.00: Avdúking av málningum. Partur av húsabygging og kirkjubygging yvir 100 ár í Fuglafirði verður lýstu, sum. Hans David og Signar á Brúnni hava gjørt. Avdúkingin fer fram á økinum oman fyri FK bygningin í miðbýnum.
> Kl. 14.00 – 20.00: Framsýning «Memory Lane» 1918-2018 – áhugafeløg gjøgnum tíðina» í Stórhúshøll á keiøkinum.
> Kl. 14.00-20.00: Framsýning hjá Solberg «gerandismyndir 2012». Kristfríð Tyril hevur tikið myndirnar.
> Kl. 14.00-20.00: Framsýnining «Heimið – karmur um handverk og skapandi evni». Tjóðsavn Føroya í bygninginum hjá Betri banka.
Íbúgvar á Hellunum eru vælkomnir heim til Jórun Eið og Atla Johannesen, har møguleiki er fyri at fylga við beinleiðis stroyming frá kl. 18.00-21.00.
Fuglafjarðar kommuna


text:
Klokkan seks á kvøldi 19. oktober 1957 hoyrdist kirkjuklokkan á fyrsta sinni ringja í Dals bygd, og sunnudagin t. 20 oktober varð kirkjan vígd av Jákup Joensen prósti.
Kirkjan er góðar 6 m breið og 11,9m long. Á norðursíðuni vestan er forkirkjan, ein útbygningur, sum er 3,8m langur og 3,6m breiður.
[KELDA: J. P. Gregoriussen, Nýggjaru Kirkjurnar]
Kirkjuráðið
Formaður
Sjúrður Nolsøe, Dalsvegur 18, 235 Dalur tlf. 261403/265271
Meira kann lesast um Dals kirkju HER
Dals kirkja
Klokkan seks á kvøldi 19. oktober 1957 hoyrdist kirkjuklokkan á fyrsta sinni ringja í Dals bygd, og sunnudagin t. 20 oktober varð kirkjan vígd av Jákup Joensen prósti.


text:
Fjølbrekatoymið er partur av eind 7 í Trivnaðardeplinum.
Fjølbrekatoymið heldur til í Skúlanum á Trøðni í Tórshavn. Tilboðið er ætlað børnum við fjølbreki í skúlaaldri. Tó verður veitt tilboð til børn undir skúlaaldri í serligum føri.
Tilboðið er opið gerandisdagar kl. 08.00-17.00. Børn undir skúlaaldur kunnu vera allan dagin í Fjølbrekatoyminum, og børn í skúlaaldri kunnu vera í Fjølbrekatoyminum eftir skúlatíð. Tá skúlin er stongdur gerandisdagar er Fjølbrekatoymi opið allan dagin fyri fyri skúlabørnini. Tó er stongt 14 dagar um summarið.
Miðað verður ímóti at skapa eitt trygt og mennandi umhvørvið fyri børnini. Støðið verður tikið í tí einstaka barninum og tørvinum hjá tí.
Fjølbrekatoymið
Á Frælsinum 32
100 Tórshavn
Tlf. 297481/297482
Dagført tann 27-09-2018


text:
Hósdagin 11 juni høvdu vit hugnakvøld við fyrilestri um húðrøkt. Serfrøðingur frá Beauté Pacifique er á vitjan og hevði fyrilestur um húðrøkt. Luttakararnir fingu lekkurt ábit, vistfrøðiligar drykkivørur og ein gávuposa heim við. Gáviposin var á tremun við lekkrum vælvørum, smyrsil frá Nielens Jord, smynkupung frá Wolford og eina Vistfrøðiliga Organic Light frá Føroya Bjór.
Tiltakið var væl eydna og vit vóru sera glað fyri at tað var so stórur áhugi fyri hugnakvøldinum. Beuté Pacifique verður í handlinum og ger húðskanning til og við leygardagin 13. juni.
Hesa vikuna og í samband við mentannarnátt hava vit eina rúgvu av góðum tilboðum.
Fylg okkum á Facebook, har verður hvønn dag dagført um tilboð, upplýsing og annað.
Hugnakvøld og fyrilestur um húðrøkt
Hósdagin 11 juni høvdu vit hugnakvøld við fyrilestri um húðrøkt. Serfrøðingur frá Beauté Pacifique er á vitjan og hevði fyrilestur um húðrøkt. Luttakararnir fingu lekkurt ábit, vistfrøðiligar drykkivørur og ein gávuposa heim við. Gáviposin var á tremun við lekkrum vælvørum, smyrsil frá Nielens Jord, smynkupung frá Wolford og eina Vistfrøðiliga Organic Light frá Føroya Bjór.


text:
Góðu stevnugestir, fyriskiparar og luttakarar annars.
Takk fyri heiðurin, sum tað er at vera biðin at seta Eystanstevnuna 2014.
Tað er eitt stórt tak fyri fólk og feløg at fyriskipa eina stevnu. Og tá eg varð biðin, um at halda setanarrøðuna í ár ivaðist eg sjálvandi, um eg skuldi játtað.
Men, fyri at tað ikki altíð skulu vera somu røðarar, og fyri at geva mítt ískoyti til stevnuna, so tók eg ímóti stafettini!
Hetta er akkurát sum at leypa á sjógv - bara eitt sindur verri. Men onkuntíð skal man vaða út har, sum man ikki veit, um man grynnir.
At standa á palli er herligt, men tú skalt helst hava okkurt uppá hjartað. Tað er tann stóra avbjóðingin.
Stevnur á einum vegamóti
Stevnur hava í nógv ár verið ítróttarlig hæddarpunkt í árinum. Serliga hevur kappróðurin savnað fólk til stevnur. Men eisini annar ítróttur, og onnur mentanartilboð hava gjørt stevnur til nakað serligt í Føroyum.
Øll bygdin fyrireikaði seg í góðari tíð til stevnuna. Hús og garðar vóru málað, tún ruddað og snøggað til. Havnaløg vóru ruddað og kommunumenn løgdu nógv fyri, at bygdin skuldi vera so snotilig sum gjørligt at taka ímóti stevnugestum. Ein stórur heiður var lagdur í at fyriskipa stevnuna so væl sum gjørligt.
Í dag eru stevnurnar tó bara eitt av mongum tilboðum og hæddarpunktum kring Føroya land í summarhálvuni. Serliga hava tónleikafestivalar bjóðað stevnunum av. Men eisini báta- og kampingtreff eru væl umtókt og mentanarvikur í vetrarhálvuni.
Ja, nógv er at fara til.
Eg haldi tó, at stevnur framvegis hava týdning og eiga sítt pláss í kalendaranum. Stevnurnar eru vanliga fyriskipaðar av ítróttarfeløgum og øðrum áhugafeløgum sum t.d skótum. Soleiðis eiga stevnurnar sín rætt, sum ein pallur fyri tað lokala ítróttar- og frítíðarvirksemi annars.
Men kapping frá øðrum tiltøkum og tilboðum er sunn, og stevnurnar eiga at taka væl ímóti avbjóðingini. Nú er høvið at hyggja nærri at síni egnu stevnu og spyrja, hvat kjarnan er í stevnuni. Kanska spyrja seg sjálvan, um javnvág er í millum undirhald og veruligt innihald. Fólk eru meira kræsin í dag og vilja eisini hava innihald. Stevnur kring landið nýtast heldur ikki at vera eins. Ymiskleikin er áhugaverdur. Stevnurnar fara uttan iva at finna sítt pláss og sín egna profil.
Síðani 2008 hevur Eystanstevnan td. havt karnival-skrúgongu, sum er eitt eyðkenni fyri júst hesa stevnuna.
Áhugavert verður at fylgja við, hvussu stevnurnar fara at tillaga seg og enduruppfinna seg komandi árini.
Fjølgið um fjølbroytni
Eitt virki felagslív hevur sera stóran týdning fyri okkum sum einstaklingar og lokalsamfelag. Serliga, haldi eg, at breiddin er týdningarmikil at menna í einum lítlum lokalsamfelagi, sum tað her hjá okkum. Tað er skjótt, at ein ítróttargrein ella ein listagrein gerst so stór, at aðrar greinar detta niður ímillum.
Sjálvandi skulu vit gleðast, um tað sum eydnast, og at feløg gerast stór. Eg havi bara hug at minna á, at vit – umframt at hyggja at ítróttarligum úrslitum og listaviðurkenningum – eiga at hyggja at heildini. Fyri síðan at meta, um umstøður eru til eitt øðrvísi og nýskapandi virksemi, sum kanska bert ein lítil bólkur fæst við.
Eru vit nóg vakin og dugnalig at fevna breiddina?
Júst fjølbroytni í virkseminum hevur alstóran týdning – bæði fyri menningina av samfelagnum og tí einstaka menniskjanum.
Nógv er tosað um fólkavøkstur. Tá vit tosa um fólkavøkstur, eiga vit at hugsa um, at tað snýr seg bæði um økt íbúgvaratal, men eisini um, at hvør einstakur av okkum kann vaksa um sín egna sjónarring, og soleiðis skapa eitt rúmligari, áhugaverdari og ríkari samfelag fyri okkum øll.
Útjaðarin hevur serligar avbjóðingar
Smápláss fara altíð at hava trupult at bjóða somu tilboð, sum miðstaðurin. Tí er tað ein avbjóðing fyri okkum føroyingar kring landið, áhaldandi at menna eitt breitt frítíðar- og mentanarlív.
Seinastu tvey árini hava vit á Bókasavninum við Løkin fyriskipað ymisk tiltøk. Mínar royndir eru, at næstan óansæð hvussu ´undarligt´ella smalt tiltakið er, so møta altíð nøkur fólk upp. Hetta sigur mær somikið, at ein áhugi er fyri øðrum enn teimum vanligu tilboðunum. Og eg havi valt at siga, at um bara onkur møtir, og tey fara avstað aftur eitt sindur ríkari, so er tiltakið væleydnað. Eg eri sannførdur um, at her í Runavíkarøkinum er væl rúm fyri enn fjølbroyttari virksemi og tilboðum. Sæð frá mínum sjónarhorni, so haldi eg, at júst hesi øðrvísu tilboðini kunnu menna og geva lokaløkinum nógv – í breidd, í dygd og nýskapan.
Tað er sunt fyri okkara sjálvsmynd og áhaldandi menning, at vit møta nýggjum hugsanum, nýggjum meiningum og síggja nýggj sjónarhorn. Tað kann eitt breitt mentanarligt virksemi stuðla undir.
Tað sigst, at mentan savnar, men góð list spjaðir! Hesi bæði hava týdning. Spjaðingin, sum listin kann skapa við td. at seta spurningar og avbjóða okkara lívsfatan, er av tí góða! Tí óansæð, um vit broyta meining ella lívsfatan, so styrkjast vit sum sjálvstøðug menniskju, við at taka støðu til listarligar upplivingar.
List og mentanarligar upplivingar stimbra eisini tann týdningarmikla fantasiin – evnini at ímynda sær ein annan ella øðrvísi veruleika.
Tú skapar tín egna veruleika
Óansæð hvussu ágrýtin vit eru við mentanarpolitikki og øðrum átøkum, so megna vit ikki at skapa umstøður til øll áhugamál. Hvør einstakur av okkum má minnast til, ikki at lata okkum avmarka av geografi ella umstøðum, sum onnur hava skapt.
Eitt lítið samfelag hevur sanniliga sínar fyrimunir, sum td. tað, at stutt er frá hugskoti til útynt verk!
Í dag eru ferðamøguleikar góðir, og alnótin saman við tøknini knýta okkum so tætt at umheiminum, sum vit hava hug til. Men ein triðji vegur er eisini millum umheimin og okkum!
Enski rithøvundurin, John Milton skrivar í 1667 soleiðis í eini bók:
"The mind is its own place,
and in itself - can make a heaven of hell, a hell of heaven."
Hetta sigur mær, at hugaheimurin er sín egni heimur. Og har eru ongi mørk, og tú kanst sjálvur avgera - ella í øllum førum ávirka - hvat hendir har. – Um tað skal vera eitt ´heaven´ ella eitt ´hell´.
Tað er eins og Albert Einstein skal hava sagt:
"Logic will get you from A to B.
Imagination will take you everywhere!"
Á hesum lítlu skerðum úti í Norður Atlantshavi, eru vit á mangan hátt ein útjaðari við avmarkingum. Men evnini at ímynda okkum nakað nýtt, og síðani at skapa nakað nýtt, - tey eru ikki knýtt at geografi.
Eitt breitt og fjølbroytt ítróttar-, frítíðar- og mentanarlív kann kveikja júst hesi ímyndingarevnini – fantasiin og dreymarnar!
Okkara hárfagri listamaður, Tróndur Patursson sigur í eini videosamrøðu, um sína framsýning við 100 glasfuglum, sum í fjør hekk í Washington:
"The image is freedom. People always will like to be free. The birds, they will always fly. Some will go south, some will go north. When you see the bird, you are thinking: When I could fly – out to the world, like a bird, - that would give me much more freedom."
(kann síggjast her: http://www.kennedy-center.org/events/?event=ZNEXG)
Hugskot og dreymar eru sum fuglarnir hjá Tróndi - teir kunnu flúgva hagar teir vilja. Dreymar og frælsi kunnu vera líka stórt á einum lítlum plássi, sum í stórbýnum. Og dreymar lata seg ofta minst líka væl realisera í einum lítlum samfelagi. Runavíkar kommuna, ja alt Føroyar er ein geografiskur útjaðari í heimshøpi. Tað mugu vit liva við. Og tað kunnu vit lættliga liva við! Tað kann jú eisini vera ein beinleiðis fyrimunur!
Men, fyri at vit ikki eisini skulu gerast útjaðari ella eftirbátur á annan hátt, td. sosialt ella mentanarliga, so eiga vit øll í felag at fjálga um møguleikar og menna umstøður, har dreymar og hugskot hjá yngri og eldri kunnu fáa veingir og gerast veruleiki.
Og í røttum Disney-karnival-anda vil eg enda við at citera sjálvan Walt Disney:
"If you can dream it, you can do it!
And remember, it all started with at mouse and a dream!"
Góða Eystanstevnu!


text:
Fjallmurra (lat. Calidris alpina L; da. Almindelig Ryle) er nógv minni enn sjógrælingur. Omaná er hon svart- og morflekkut, undir vongbrigðuni er hon svørt, men annars hvít í neðra. Hon kemur higar á krossmessu og heldur seg so niðri í fjøruni um somu leið sum sjógrælingurin ella ikki fult so niðarlaga. Tá ið klekingartíðin kemur, fer hon langt niðan í hagan og ger sær reiður úr grasi og mosa; ofta er tað í einum síðum grasloppi. Hjúnini bæði skiftast um at verma. Síggja tey fólk nærkast, so lúra tey seg burtur av reiðrinum og renna so ymsar vegir, ella tey seta seg upp á eina túgvu og skera í nøkur níst til at fáa fólkið at hyggja at sær og ikki eftir ungunum. Nakað eftir ólavsøku kemur hon aftur í fjøruna og er so har til seint í hoyna. Stundum sæst hon langt út á veturin; tá hevur hon sama lit sum ungarnir, fyrst teir eru floygdir, grá omaná, hvít í neðra.
Sjógrælingur og fjallmurra, so ólíkir hesir fuglarnir eru bæði á stødd og liti, so verða teir tó samanblandaðir av fólki, soleiðis at í fjøruni verða báðir nevndir grælingur og í haganum báðir fjallmurra. Tað mugu vit venja okkum av við.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Hjá Demich stremba vit eftir at hvessa okkum vitið, og vit fylgja støðugt við menningini. Vit ha
Hjá Demich stremba vit eftir at hvessa okkum vitið, og vit fylgja støðugt við menningini. Vit hava s
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Hetta er ein skjótur og smartur máti at spara pengar til olju.
Í stuttum tekur luft til luft hitapumpan kalda luft inn í ein kompressara, økir lufthitan og blæsur hann inn í húsið.
• Luft til luft-hitapumpan er snild at hava sum ískoyti til oljufýrið, tí hon kann ikki standa fyri øllum hitanum til húsið
• Íløgan er rímiliga lítil, og royndir vísa, at hon tekur ein góðan part av oljurokningini
• Pumpan er so ljóðleys, ið man kann krevja av slíkum tóli, og hon hevur eitt eyga, sum alla tíðina søkir á tey kaldastu støðini í rúminum
• Fyri hvønn KWH tú brúkar, fær tú fleiri aftur.
• Her eru nakrir fyrimunir við luft til luft-pumpuni: Skjót at seta upp, lutfallsliga bílig, skjót íløga at vinna inn aftur, krevur lítið pláss og hon er ljóðleys
Sett teg í samband við ein av okkara orkuráðgevum og frætt nærri um júst tínar fyrimunir.
Tú kann eisini taka niður ymiskar faldarar v.m. her:


text:
Í dag fyllir elski KÍ fjepparin Emma Jacobsen 100 ár. Hon er mamma Eiler og Steinbjørn Jacobsen, kempurnar á 66 liðnum og sum hava vunnið nógv FM heitir heim til Klaksvíkar.
Eisini er hon omma Stig Eltør og langomma Jákup Andreasen og skal tað ikki vera lygn, so er hon ein av størstu fjepparum hjá Barca spælarnum Messi.
Formaðurin hjá KÍ Tummas Lervig var eisini í Røktarheiminum í dag og heilsaðu uppá Emmu og ynski henni tillukku við degnum frá KÍ og hevði hann eina serstaka gávu við til hana, har allir KÍarnir á Betri liðnum høvdu skrivað teirra undirskrivt á troygguna og eisini høvdu teir prenta Emma 100 á troygguna.
Sera hugnalig løta í Røktarheiminum ídag. Tummilin upp fyri Emmu og KÍ, stórt tillukku herfrá.
SáH


text:
Tú kanst koma við mær til París! Alt tú skalt gera, er at fylgja SukurSøtt á instagram HER. Eg fari nemliga at leggja myndir og video út á “mystory” á profilinum hjá SukurSøtt, so tit eisini kunnu hava ein møguleika at uppliva eitt sindur av París.
Komandi vikuna verða SukurSøtt og eg í París. Her fara vit at hugna, tralla og ganga býin upp og niður. Altso eg gleði meg. Eg vil viðganga, at eg eisini hevði haft stóra gleði av, at komi heim til Føroyar í páskaferiu, men tað verður ikki hesferð.
Eg gleði meg at ganga longu trappurnar upp í Eiffel tornið. Eg minnist væl hvussu tað gekk seinast. Tá vóru vit tríggjar ungar gentir, við kritahvítum hári og pink sólbrillum. Hetta er longu sjeyð ár síðani. Árini eru gingin skjótt, men hava eisini latið míni eygu upp fyri nýggjum upplivingum. Tá var eg ikki so forvitin, sum eg eri nú. Hetta er nokk eisini ein partur av at gerast vaksin.
Hóast ein sjálvandi gleðir seg at síggja teir vøkru søguligu partarnar av býnum, so dámar mær líka væl at sita á einari hugnaligari café og eygleiða fólk. Eg havi enn tá lært meg at siga okkurt á fronskum. So matglað sum eg eri, so lærdi eg meg sjálvandi at biðja um ein kopp av heitum kakao – Je dois demander un chocolat chaud! Ohh yes! og tá vit so standa har ovast í eiffel torninum, mugu vit sjálvandi fáa onkran at taka eina mynd av okkum, og tað ger man soleiðis – vous prendre une photo de nous. haha.. So fyri at gera Sigurd ordiliga flovan onkuntíð, so fari eg at siga – Vous taxer farts tout le temps. Um tú leggur til merkis triðja orðið í setninginum, og hvønn týdning tað hevur á enskum, so fært tú kanska eina hóming av hvat eg ætli at siga. Eg má eisini geva fransmonnunum, okkurt at flenna eftir ímeðan eg nú eri har.
Eg gleði meg at síggja mentanina har yviri. Ein kann skjótt lesa persónar av og í stórum samfeløgum, eru fólk ofta meira frí á gøtuni. Hetta haldi eg verða stuttligt, at sleppa at verða vitni til. At uppliva hvussu tey bera seg at á gøtunum í París, í mun til her og í Føroyum, er sera áhugavert. Eisini gleði eg meg at síggja hvussu tey eru ílatin. Tað fylgir líka sum við tá man fer at ferðast. Eg havi altíð hug at finna mær klædnasett klár, so eg kann folda meg út á feriu. Tá tori eg eitt sindur betur at royna okkurt nýtt. Eg finni altíð nýggjan íblástur í meðan eg eri har, og man kemur heim aftur við einum kufferti fullum við hugskotum.
Mon ikke, at tit koma at síggja nakrar av klædnasamansetingunum á Instagram og á SukurSøtt? Eg eri bangin fyri, at tað verður nokk at mótamyndum 😉
Hava tit nøkur hugskot til hvat við MUGU uppliva ímeðan vit eru í París? Kanska onkur serstøk café, onkur hugnaligur krókur, ella okkurt heilt annað. Tað hevði verið stuttligt, so kom endiliga við góðum ráðum.
Baisers et des caresses.


text:
Spurningar og svar
Trýst her fyri at senda okkum ein spurning
Eg eri lærari í einum minni skúla. Vit hava næmingar, sum hava góðan hug at lesa, men í fleiri av lærugreinunum hava vit bøkur, sum foreldrini hjá børnunum brúktu, tá tey gingu í skúla fyri nógvum árum síðani. Kommunan hevur verið fíggjarliga sperd seinastu árini, og avleiðingin er, at undirvísingartilfarið alt ov sjáldan verður skift út við nýtt. Tað er ofta trupult fyri lærarar at gera undirvísingina nóg spennandi, og tað gongur út yvir innlæringina og trivnaðinum hjá børnunum. Kunnu vit gera nakað?
Svar:
Sambært § 57, stk. 11 í fólkaskúlalógini kann landsstýrismaðurin í mentamálum áleggja kommunum, sum misrøkja sínar fíggjarligu skyldur í sambandi við skúlahøli og undirvísingartilfar, at fáa hesi viðurskiftini í rættlag. Tað kann hugsast, at tykkara kommuna kann koma undir hesa áseting í lógini. Skúlastjórin kann vegna stovnin kæra kommununa til Mentamálaráðið fyri at misrøkja sínar skyldur í sambandi við bókakeyp. Tað er eitt stórt stig at taka, tá skúlastjórin kærir sína egnu kommunu, og ivasamt er, um nakað annað enn samstarvstrupulleikar koma burtur úr eini tílíkari kæru. Besta loysnin er helst, at foreldur, lærarar og skúlastjóri leggja trýst á og tosa nærri við kommunustýrið. Tey eiga at vísa á, at tørvurin á bókum gongur út yvir innlæring og framtíð barnanna.
Poul Nolsøe, løgfrøðingur
3. oktober 2012
Eg havi ein drong í 4. flokki, sum ikki fylgir væl við. Hann lesur ikki væl, og hevur trupulleikar við at savna seg um ásettar uppgávur. Eg havi tosað við skúlastjóran og foreldrini. Foreldrini siga greitt, at tey ikki hava hug at melda sonin til serundirvísing, tí hetta kann koma aftur um brekkur seinni í lívinum. Eg havi tosað við stjóran um málið, men hann sigur, at vit eiga fyrst og fremst at lurta eftir foreldrunum. Hvat kann eg gera?
Svar:
Hetta er ein trupul støða. Høvuðsreglan er, at foreldur skulu geva loyvi til regluliga serundirvísing. Sjálvandi ber til at geva dronginum serstaka ella annarleiðis undirvísing í bólki saman við øðrum næmingum nakrar ferðir uttan at kalla tað serundirvísing, men høvuðsreglan er, at foreldrini aktivt skulu góðtaka, at serundirvísing verður givin. Um so er, at manglandi serundirvísing ella viðgerð kann hava avleiðingar fyri vælferðina hjá barninum, kann Barnaverndin seta tiltøk í verk ímóti viljanum hjá foreldrunum, men tað er ein neyðloysn, sum bert eigur at verða nýtt í heilt serligum føri. Tú eigur at tosa við foreldrini eina ferð afturat og greiða meira ítøkiliga frá ætlan og endamáli og leggja dent á, hvat avleiðingin kann vera við manglandi serundirvísing. Tey eiga eisini at fáa nærri vegleiðing um, hvat tey sjálvi kunnu gera fyri at stuðla dronginum.
Um foreldrini halda fast við støðu sína, kann skúlin fáa trupulleikar av vánaligu støðuni hjá dronginum um nøkur ár. Tí vil eg ráða til, at foreldrini undirskriva eitt skjal, har tey vátta, at tey ikki ynskja serundirvísing.
Poul Nolsøe, løgfrøðingur
26. september 2012
Ongir námsfrøðiligur fundir hava verið í okkara skúla hetta skúlaárið. Er hetta í lagi?
Svar:
Nei, tað er ikki í lagi. Sambært fólkaskúlalógini og viðmerkingunum til lógina skal námsfrøðiliga ráðið veita skúlastjóranum ráðgeving. Viðmerkingarnar siga m.a. soleiðis um uppgávurnar hjá ráðnum: “Tað er í hesum ráðnum, námsfrøðiliga umrøðan fer fram, og royndar- og menningarætlanir skúlans verða bornar fram og viðgjørdar.”
Tað er ikki ásett í lógini, hvussu nógvir fundir skulu vera í ráðnum um árið, men fundarvirksemi eigur at vera regluligt. Manglandi námsfrøðiligir fundir bera boð um manglandi samstarv millum lærarar og leiðslu. Tað er skúlastjórin, sum boðar til fundar og hevur ábyrgdina av fundunum. Lærarar eiga umvegis álitisfólkið at gera vart við hesi viðurskifti hjá skúlastjóranum. Gevur hetta onki úrslit, eigur málið at fara víðari sum fyrispurningur ella kæra til Mentamálaráðið.
Poul Nolsøe, løgfrøðingur
19. september 2012


text:
Við Reyða Kross Vitjunartænastuni og Reyða Kross Klædnahjálpini inna vit sosialt og psykososialt arbeiði í Føroyum, eins og vit stuðla og hjálpa øðrum felagsskapum og stovnum, ið arbeiða innan sosiala øki í Føroyum.
Reyða Kross Samarittarnir og Reyða Kross Fyrstahjálpin arbeiða fyri at økja um tryggleikan í samfelagnum. Eisini tilnevna vit á hvørjum ári ‘Ársins Fyrstahjálpara’ fyri at varpa ljós á týdningin av at duga fyrstuhjálp og eggja fólk at læra seg fyrstuhjálp, so fleiri lív kunnu bjargast.
Nógv vitjaða og brúkta Reyða Kross Bókasølan er í Vágsbotni í Havn. Umframt hana hava vit tveir Reyða Kross Endurnýtsluhandlar, ið selja klæðir og lutir – eini handilin er á Bryggjubakka í Havn, hin er í Vági.
Reyði Krossur savnar inn og skilir góð klæðir, sum fólk lata okkum í bingjurnar, ið standa við FK-handlar kring landið og í Reyða Kross húsinum í Stiðjagøtu 6 í Havn. Reyði Krossur skipar fyri loppumarknað nakrar ferðir um árið, eins og vit hava putlaravirksemi, filateli og ymiskt annað sosialt virksemi.
Ver við
Vit ynskja og hava tørv á fleiri sjálvboðin í Reyða Krossi. Bæði á ungum og á eldri.
Kundi tú hugsa tær at luttikið í einum av bólkum okkara, ella hevur tú tørv á hjálp frá einum av bólkum okkara, ber til at lesa meira um einstaka bólkin í vinstra bredda. Hevur tú uppskot til nýtt virksemi í Reyða Krossi, ynskja vit at hoyra frá tær. Skriva til okkum á redcross@redcross.fo ella ring á 319630. Tú ert eisini vælkomin inn á gólv á Bryggjubakka 10 í Havn.


text:
Foreldraráðið í Sóljugarði
Foreldraráðið hevur á fundi, fyrst í september mánaða 2016, skipað seg soleiðis:
Lív Vilhelmsen, forkvinna (Foreldur í Giljast.)
Hjalgrímur á Heygum, næstformaður (Foreldur í Sóljust. og Nesast.)
Rolf Herup Olsen, skrivari (Foreldur í Bakkast. og Giljast.)
Mass Antohniussen, nevndarlimur (Foreldur í Bakkast.)
Tóra Thomsen, nevndarlimur (Foreldur í Bakkast.)
Ásettir foreldraráðsfundir eru: 1. nov., 2016, 24. jan., 20. apríl og 24. august 2017.
Teldupostur: foreldrarad@soljugardur.fo


text:
Erla kongsdóttir er lítið spurvaslag við longum veli. Hon flýgur dandandi, og tá ið hon situr, nikkar hon við høvdinum og slettir alla tíðina velið upp og niður. Hon rennur skjótt og veiðir flugur bæði niðri í fjøruni og uppi í luftini. Erla kongsdóttir verður eisini ofta nevnd erla.
Erlur eru vanliga einsamallar ella í smáum flokkum. Tær halda mest til við áir og við sjóvarmálan, har tær eisini hava reiður. Bara eini 10-20 pør eiga í Føroyum.
Erlur halda ofta til niðri í fjøruni, tá ið bútíðin er av. Um veturin eru tær í Afrika.
Erla kongsdóttir
- Longd: 18 cm
- Vekt: 22 g
- Flog: 25-30 cm
- Egg: 5-6


text:
22. Føroya Bjór Renningin í miðbýnum. Leygardagin 2. juni kl. 11.00 skipar Treysti fyri árligu Føroya Bjór renningini, sum er fyri bæði børn og vaksin. Hetta er 22. ferð á rað, at Treysti skipar fyri hesi renning í miðbýnum á Norðoyastevnu. Tað var í 1997, at fyrstu ferð runnið bleiv inni í býnum á Norðoyastevnu, og at renningin varð skipað, sum ein býarrenning. Hetta var eisini fyrstu ferð, at skipað bleiv fyri renning fyri børn í ymsum aldursbólkum.
Startur vaksin
2000 – Genturnar hvíla seg eftir lokna renning 2000 – startur børn
Øll árini síðani renningin byrjaði í 1997 hevur luttøkan verið sera góð, og tað vóna vit, at hon verður aftur hesaferð. Fyrstu árini vóru tað flest børn í luttóku, men seinnu árini hava nógv vaksin luttikið eisini.
2004 – Startur í Bøgøtu 2006 – Rebekka, Silja, Bjørk og Jan Elmar
Rutan hjá børnum verður á einum rundteini á umleið 450m og renna tey ávikavist eitt og tvey umfør. Tey vaksnu renna 5 km á teini, sum er uppmátaður og góðkendur.
2009 – Startur uttanfyri Tekniska Skúla 2009 – Maria Biskopstø
Hjá øllum rennarum verða startur og mál á vegnum uttanfyri Telebúðina.
2009 – Oddvør Josephsen 2010 – Gunnar Sivertsen
Skráin fyri rennikappingina leygardagin 2. juni á Norðoyastevnu sær soleiðis út:
kl. 11.00 Menn/Kvinnur (f. 1973-2000) – 5 km
kl. 11.00 Menn/Kvinnur Veteranar (f.1963-1972) – 5 km
kl. 11.00 Menn/Kvinnur Superveteranar (f.1962 ella fyrr) – 5 km
kl. 11.45 Dreingir-7/Gentur-7 (f.2011 ella seinni) – 450 m
kl. 11.55 Dreingir-10/Gentur-10 (f.2008-2010) – 450 m
kl. 12.05 Dreingir-13/Gentur-13 (f.2005-2007) – 900 m
kl. 12.15 Dreingir-17/Gentur-17 (f.2001-2004) – 900 m
kl. 12.30 Heiðursmerkjahandan uttanfyri Norðoya Sparikassa
Heiðursmerki verða latin til nr. 1, 2 og 3 í øllum bólkum, og steyp verður latið skjótastu kvinnuni og manninum á 5 km teininum.
2011 – startur vaksin 2011 – Jón Rasmussen
Tilmelding fer fram á heimasíðuni hjá FÍF. Freistin fyri onlinetilmelding er fríggjakvøldið 1. juni kl. 22.00. Luttøkugjaldið er kr. 60 fyri vaksin og kr. 30 fyri børn. Leinkja til tilmeldingina er HER
.
Tey sum tilmelda seg online, skulu avheinta startnummur í deildini hjá Norðoya Sparikassa í góðari tíð áðrenn start.
2011 – Teir “gulu” eru síðani blivnir “grønir” 2011 – Vibeka Sivertsen
Eisini ber til at eftirtilmelda seg í deildini hjá Norðoya Sparikassa, í seinasta lagi ½ tíma áðrenn renningarnar byrja, og tá er kostnaðurin kr. 80 fyri vaksin og kr. 50 fyri børn. Allir luttakarar verða bidnir um at møta í góðari tíð áðrenn renningin byrjar.Øll eru vælkomin at verða við, og vónar Treysti, at undirtøkan verður minst líka góð, sum hon hevur verið øll árini frammanundan.
2012 – startur vaksin 2012 – Sámal Júst (f.1934) er elsti luttakarin nakrantíð
2012 – Magnus Henriksen kemur á mál 2012 – “Ommurnar” selja kaffi og vaflur
Í myndasavninum hjá Treysti finnist ein røð av góðum renniminnum og -myndum frá teimum 21. undanfarnu Føroya Bjór Renningunum 🙂


text:
Við egnari MC
Finn prísin og bóka ferðina til Íslands á netinum - tað er lætt og einfalt
Ferðast tú á tveimum hjólum, er spenningur kanska eitt sindur størri. Tað eru bara tú og tann óendaligi langi vegurin. Onga bilhurð at lena seg upp ímóti, um trongdin til tað skuldi sníkt seg inn á teg. Men tað er júst tað, sum ger tað meir spennandi - tú steðgar oftari, og tá hevur tú tann góða møguleikan at inntaka tað flotta útsýni, Ísland hevur at bjóða tær.
Tá koyrt verður umborð, skalt tú niðan rampuna, og har verður súkklan tjórað føst. Bildekkið er stongt undir sigling, so tú verður noydd/ur at taka tað neyðuga viðførið við tær upp í kamari.


text:
Fimm ymisk sløg í miklinga-ættini eru funnin í Føroyum. Øll sløgini eru ógvuliga sjáldsom og bara funnin heilt fáar ferðir. Hildið verður, at antin reivveran ella tann vaksni firvaldurin er komin til landið við onkrari vøru, til dømis eini plantu, í einum banankassa ella við viði.
Tikaravongur er funnin tvær ferðir. Hann er eitrandi. Tað boða bjørtu litirnir á honum frá. Eiturið ger, at hann smakkar illa hjá fugli og øðrum fíggindum, sum eta hann. Tá ið hann hvílir seg, fjalir hann afturveingirnar undir framveingjunum. Er vandi á ferð, vísir hann reyðu afturveingirnar og flýgur av stað. Á henda hátt ávarar hann fíggindarnar.


text:
Sokni brunnbáturin hevði fleiri brek
Spildurnýggi brunnbáturin "Seikongen", sum sakk í Kili í síðstu viku, hevði fleiri brek, tá hann fór av skipasmiðjuni í Hong Kong. Skipið fekk enntá loyvi at sigla víðari, hóast kinesiskir eftirlitsmenn funnu manglar á skipinum. Tað sigur Greenpeace seg hava funnið próvskjøl fyri.
Kinesiska skipaeftirlitið avdúkaði sambært Greenpeace feilir í brandútgongdum og navigatións- og elskipanunum, tá skipið varð kannað á veg úr Hong Kong til Kili. Men tað fekk kortini loyvi at sigla víðari og kom til Puerto Montt í Kili 7. september, skrivar kilenska blaðið Aqua.
Stutt eftir byrjaðu fyrstu trupulleikarnir við bátinum, sum varð tikin úr drift eftir nøkrum fáum døgum. Talan var sambært Greenpeace helst um ein sniðgávufeil, sum forðaði vanligari og tryggari sigling.
“Greiða má fáast á fleiri spurningum - tildømis um kilensku myndugleikarnir vistu um feilirnar, sum kinesisku myndugleikarnir avdúkaðu, og vórðu teir effektivt loystir, so skipið kundi halda fram við at virka undir nóg góðum trygdarkrøvum,” spyr Estefania González, sum er samskipari hjá Oceans Greenpeace.
Greenpeace hevur eisini funnist at kilensku bjargingarátøkunum í sambandi við óhappið og víst á, at 200 tons av laksi framvegis eru í tangunum umborð á "Seikongen", hóast tey skuldu verið burturbeind í seinasta lagið 48 tímar eftir óhappið.
Kelda: Sysla Maritime


text:
Stóra avgerðin er tikin. Tit hava áhuga í einari ogn og eru til reiðar at bjóða.
Fyri at alt skal fara skynsamt fram, er týdningarmikið, at tit seta tykkum væl inn í, hvussu boðgeving fer fram. Niðanfyri er kunning og treytir.
Góða eydnu!
Mannagongd fyri boðgeving:
- Útfyltur boðseðil skal latast Skyn á skyn@skyn.fo ella inni í skrivstovuni, sum síðani kunnar seljaran um boðið.
- Boðgevi kann ikki bjóða við tí treyt, at seljari skal svara innan minni enn 48 gerandistímar.
- Um boðgevi ynskir at geva hægri boð, má boðið vera minst kr. 25.000,- hægri enn seinasta boð. Tó kr. 10.000 fyri ognir við prísuppskoti niðanfyri kr. 200.000,00.
- Skyn kunnar aðrar boðgevarar um verandi boð upp á ognina og um møgulig fyrivarni.
- Boðið skal innihalda matrikulnummar og adressu hjá ognini, boðupphædd, umframt navn, bústað, teldupostadressu og telefonnummar hjá boðgevanum.
- Skal eitt boð verða góðtikið, skal Skyn hava fíggjarváttan frá peningastovni fyri, at fígging er tøk.
Tá talan er um opið hús, verður tikið ímóti boðum aftaná, at opið hús er hildið.
Týdningarmikil avtalurættarlig viðurskifti:
- Um seljari ikki hevur tikið av einum boði um keyp, kann keypari taka aftur sítt boð við at geva seljara fráboðan um hetta.
- Tá ið eitt boð er sent Skyn, og seljari hevur góðtikið boðið, er keypsavtala gjørd. Keypari kann undir ávísum treytum iðra keypsavtaluna sambært reglunum í kapitul 2 ella 3 í løgtingslóg nr. 137 frá 6. oktober 2011 um brúkaravernd í sambandi við at keypa og selja fastogn o.a.
- Seljari kann frítt velja og vraka ímillum øll innkomin boð. Seljari hevur ikki skyldu at taka við hægsta boði.
- Býður seljari boðgeva ognina fyri aðra upphædd enn hana, sum boðin er, verður hetta roknað sum, at seljari ikki tekur av upprunaliga boðnum. Samstundis er hetta at rokna sum nýtt bindandi tilboð frá seljara.


text:
Tuesday, August 30, 2016
Eitt er at biðja lova sær við, eitt annað at vita hvat man vil
Flest allir føroyingar munu vilja loyva so mongum sum møguligt av sínum landsmonnum at taka lut í fiskivinnuni; summir fortalarar fyri hesum ríða tó á fleiri hestum — teir siga seg vilja hava fleiri fyritøkur við men kortini ikki.
Javnan hoyrast argument fyri at vit í Føroyum mugu síggja til at fleiri sleppa framat at virka í fiskivinnuni. Hetta argumentið er ofta ringt at afturvísa — fáur vil hava sitandi á sær eitt stempul sum talsfólk fyri miðsavnan av øllum virðum í vinnulívinum og samfelagnum. Steðga vit kortini á og hyggja nærri eftir hvat ið veruliga verður sagt í mun til hvat ið málið snýr seg um í praksis, so lýpur ketan gjarna skjótt av hjá teimum ið súkkla á leistum aftan á einari hvørvisjón.
Umvegis Kringvarpið og aðrar rásir, ikki minst sosialar miðlar so sum Fjesbókina, hevur ikki sjáldan verið kjakast um fiskivinnunýskipan og ætlaða uppboðssølu av fiskirættindum. Nógv av tí sum kemur fram er neyvan vert at endurgeva her, og tó kann onkuntíð tørvur vera á tí. Tað ber sum vera man ikki altíð til at liggja flatur í luftini tíðliga og síðla fyri at lira av ein stríðan streym av kvikliga orðaðum svarum til høgt skúlaðar kjakarar sum upp í saman tveita um seg við pástandum av ymiskum slag.
Herfyri var ein av yndisfrøðingunum hjá tí ideologiska vonginum av uppboðssølu herliðnum aftur frammi, sum ikki einaferð, og brúkti seg pástáiliga í sovorðnan mun at tað bleiv nakað nógv av tí góða til at leggja stórvegis tíð og orku í har og tá. Ikki tess minni hekk ein undarliga skeiklað kensla eftir í luftini tá støvrokið einaferð hevði lagt seg: var hesin skúlaði nú vorðin umvendur og knappliga umformaður til heilhjartaðan verja fyri smáfyritøkur og teirra livikor?
Nei, har mundi okkurt vera misskilt. Tað vísti seg nevniliga at maðurin hevði ikki lagt av at brúka síni somu gomlu, finansialistiskt inspireraðu argument — nevniliga at einasti vísipinnur sum sigur frá hvat dugnaskapur liggur í einari fyritøku er hennara fíggjarliga orka, sum útrykt gjøgnum evnini at bjóða meir enn onnur fyri fiskirættindi á uppboðssølu.
Soleiðis ganga argumentini hvør sín veg frá somu síðu, og illa hongur saman. Vilja vit loyva fleiri luttakarum framat, og hyggja eftir øðrum enn fíggjarligum førleika? Ella vilja vit lata tey sum hava mest í kassanum yvirbjóða og útihýsa øllum øðrum?
Finnur í talvi
Her og nú var ikki ætlanin sum so at taka dagar ímillum hvat sum er best ella mest ynskiligt í Føroyum fyri tíðina og hví. Men í sínum ivri at argumentera fyri uppboðssøluni siktar frøðingurin bæði í eyst og vest; so hvat er tað hann vil? Vil hann virka fyri meira konsolidering, ella vil hann virka fyri størri vídd í vinnuni?
Her kann vera hóskandi at spyrja politikarar, embætisfólk, miðlafólk, akademikarar og annars øll ið fegin vilja mynda tann vinnupolitiska viljan: vita tit hvat tit vilja? Vilja tit grundfesta verandi vinnu ella heldur breiðka hana? Teir serfrøðingar ið tit brúka sum leiðbeinarar í hesum, hava teir víst í verki at teir vita hvussu fiskivinnan virkar og hvussu hon realistiskt kann gerast betri so ella so? Ella er kanska talan um fullkomin flogvit sum frammanundan vita alt sum er neyðugt at vita og sum ongan tørv yvirhøvur hava á at samskifta við vinnuna og tey sum varða av henni, sektin á at teir vinnuligu karmarnir skulu kollveltast?
Ein annar møguleiki er minni tespiligur og heldur keðiligur at nevna her: at okkurt geopolitiskt er á vási, har bæði frøðingar og flest øll onnur í kórinum verða brúkt sum óvitandi finnur í einum talvi sum snýr seg um at sabotera tað sindur ið føroyingar eiga av nøkulunda sterkum vinnulívi og búskaparligum sjálvbjargni, fyri at rudda slóð fyri onkrum sum einki verður sagt um.
Hvussu alt hetta hongur saman ella ikki, fer uttan iva at vísa seg áðrenn langt um líður.
Javnan hoyrast argument fyri at vit í Føroyum mugu síggja til at fleiri sleppa framat at virka í fiskivinnuni. Hetta argumentið er ofta ringt at afturvísa — fáur vil hava sitandi á sær eitt stempul sum talsfólk fyri miðsavnan av øllum virðum í vinnulívinum og samfelagnum. Steðga vit kortini á og hyggja nærri eftir hvat ið veruliga verður sagt í mun til hvat ið málið snýr seg um í praksis, so lýpur ketan gjarna skjótt av hjá teimum ið súkkla á leistum aftan á einari hvørvisjón.
Umvegis Kringvarpið og aðrar rásir, ikki minst sosialar miðlar so sum Fjesbókina, hevur ikki sjáldan verið kjakast um fiskivinnunýskipan og ætlaða uppboðssølu av fiskirættindum. Nógv av tí sum kemur fram er neyvan vert at endurgeva her, og tó kann onkuntíð tørvur vera á tí. Tað ber sum vera man ikki altíð til at liggja flatur í luftini tíðliga og síðla fyri at lira av ein stríðan streym av kvikliga orðaðum svarum til høgt skúlaðar kjakarar sum upp í saman tveita um seg við pástandum av ymiskum slag.
Herfyri var ein av yndisfrøðingunum hjá tí ideologiska vonginum av uppboðssølu herliðnum aftur frammi, sum ikki einaferð, og brúkti seg pástáiliga í sovorðnan mun at tað bleiv nakað nógv av tí góða til at leggja stórvegis tíð og orku í har og tá. Ikki tess minni hekk ein undarliga skeiklað kensla eftir í luftini tá støvrokið einaferð hevði lagt seg: var hesin skúlaði nú vorðin umvendur og knappliga umformaður til heilhjartaðan verja fyri smáfyritøkur og teirra livikor?
Nei, har mundi okkurt vera misskilt. Tað vísti seg nevniliga at maðurin hevði ikki lagt av at brúka síni somu gomlu, finansialistiskt inspireraðu argument — nevniliga at einasti vísipinnur sum sigur frá hvat dugnaskapur liggur í einari fyritøku er hennara fíggjarliga orka, sum útrykt gjøgnum evnini at bjóða meir enn onnur fyri fiskirættindi á uppboðssølu.
Soleiðis ganga argumentini hvør sín veg frá somu síðu, og illa hongur saman. Vilja vit loyva fleiri luttakarum framat, og hyggja eftir øðrum enn fíggjarligum førleika? Ella vilja vit lata tey sum hava mest í kassanum yvirbjóða og útihýsa øllum øðrum?
Finnur í talvi
Her og nú var ikki ætlanin sum so at taka dagar ímillum hvat sum er best ella mest ynskiligt í Føroyum fyri tíðina og hví. Men í sínum ivri at argumentera fyri uppboðssøluni siktar frøðingurin bæði í eyst og vest; so hvat er tað hann vil? Vil hann virka fyri meira konsolidering, ella vil hann virka fyri størri vídd í vinnuni?
Her kann vera hóskandi at spyrja politikarar, embætisfólk, miðlafólk, akademikarar og annars øll ið fegin vilja mynda tann vinnupolitiska viljan: vita tit hvat tit vilja? Vilja tit grundfesta verandi vinnu ella heldur breiðka hana? Teir serfrøðingar ið tit brúka sum leiðbeinarar í hesum, hava teir víst í verki at teir vita hvussu fiskivinnan virkar og hvussu hon realistiskt kann gerast betri so ella so? Ella er kanska talan um fullkomin flogvit sum frammanundan vita alt sum er neyðugt at vita og sum ongan tørv yvirhøvur hava á at samskifta við vinnuna og tey sum varða av henni, sektin á at teir vinnuligu karmarnir skulu kollveltast?
Ein annar møguleiki er minni tespiligur og heldur keðiligur at nevna her: at okkurt geopolitiskt er á vási, har bæði frøðingar og flest øll onnur í kórinum verða brúkt sum óvitandi finnur í einum talvi sum snýr seg um at sabotera tað sindur ið føroyingar eiga av nøkulunda sterkum vinnulívi og búskaparligum sjálvbjargni, fyri at rudda slóð fyri onkrum sum einki verður sagt um.
Hvussu alt hetta hongur saman ella ikki, fer uttan iva at vísa seg áðrenn langt um líður.
Subscribe to: Post Comments (Atom)


text:
Lógargrein 34 í Barnarættindasáttmálanum sigur, at børn skulu verjast ímóti øllum sløgum av kynsligari misnýtslu og kynsligum ágangi.
Barnalokkari og pedofilur eru skemdarorð. Men orðini vísa, at tað tíverri eru vaksin, sum eru seksuelt áhugað í børnum og ungum. Kynslig misnýtsla og ágangur eru forboðin og skaða tey børn og ungu, sum eru úti fyri tí.
Kynsligur ágangur byrjar ofta sakleyst, við at tann vaksni brúkar sínar royndir, vitan ella arbeiði til at lokka og yvirtala børn og ung inn í eitt samband, sum líkist vinalagi. Tað kann vera torført at siga nei við ein vaksnan, sum rósar einum og sigur ymiskt fitt. Eisini um tú ert á netinum og kemur í samband við ein fremmandan, sum sigur, at tú sært gott út. Men sambandið verður ein trupulleiki, tá tann vaksni vil hava kynsligar tænastur sum løn fyri rós, umsorgan og uppmerksemi. Ofta dugir tann vaksni væl at yvirtala børn og ung til at flyta síni mørk eitt sindur í senn.
Tað er týdningarmikið at siga frá, tá tú følir, at tær ikki dámar okkurt. Mørk snúgva seg um, hvat ein hevur hug til, og hvat ein ikki hevur hug til. Tað kann til dømis vera, hvør kann røra við ein ymisk støð á kroppinum, og hvør kann klemma ella mussa ein. Mørk eru ógvuliga persónlig. Tey eru við til at tryggja, at ein ikki ger nakað, sum ein ikki hevur hug til. Mørk eru ymisk frá persóni til persón og kunnu broyta seg alt eftir støðuni tú ert í, og hvørjum tú ert saman við.
Øll menniskju kunnu koma út fyri, at mørk teirra verða brotin, tí tú ikki fært sagt frá, meðan tíð er, ella tí at onkur ikki virðir eitt nei. Tað er eisini týdningarmikið at leggja til merkis mørkini hjá øðrum, og hvussu tey vísa síni mørk. Tá onkur vísir síni mørk við orðum ella kropsmáli, skalt tú altíð hava virðing fyri tí.
Kynsligur ágangur móti børnum og ungum verður sjálvdan framdur av ókendum persónum, men ofta frá fólkum, sum barnið og tann ungi kenna frammanundan. Tað kunnu vera vaksin í familjuni, ella vaksin, sum barnið kennir frá til dømis einum frítíðarítrivi.
Tað er serliga torført hjá einum barni ella ungum at siga frá og fortelja um kynsligan ágang, tá kynsligi ágangurin kemur frá onkrum í familjuni. Men ert tú úti fyri kynsligum ágangi, er besta loysnin altíð at siga tað fyri einum vaksnum, sum tú hevur álit á. Tann vaksni kann hjálpa við at fara til barnaverndina og løgregluna, soleiðis at kynsligi ágangurin verður støðgaður.
Dømi:
Tað byrjaði, tá eg var 12 ár og byrjaði at fáa boppur og alt tað, sum fylgir við. Hvørja ferð, ið mamma fór í náttarvakt, skuldi eg vera einsamøll inni við babba. Næstan hvørja ferð gjørdi hann seg inn á meg. Tað bleiv verri og verri fyri hvørja ferð. Stórasystir var flutt út í egna íbúð, tá ið hon var 17 ár. Nú hugsi eg, at hann hevur nokk eisini gjørt okkurt við hana. Eg segði fyri mammu, hvat babba gjørdi. Mamma bleiv ræðuliga bangin og segði, at vit máttu ikki siga hetta fyri nøkrum. Hon segði, at hon skuldi syrgja fyri, at tað ikki hendi aftur. Mamma fór aldri í náttarvakt aftur. Hon tosaði eisini við babba. Tað hevur merkt okkum øll trý.
Hetta ræðuliga loyndarmálið bera mamma, babba og eg. Eg havi lovað mammu einki at siga fyri teimum, ið vit kenna. Mamma er altíð bangin, men babba virkar ikki at verða ávirkaður av tí, sum er hent, tá hann er millum familju og vinir. Heima er kuldi og ofta tøgn.
Eg royni at klára meg nú. Eg eri langt síðan flutt til eina aðra bygd. Eg eri farin í viðgerð hjá einum sálarfrøðingi, tí eg eri so plágað av angist. Ikki tí eg eri bangin fyri at flúgva ella at vera einsamøll inni. Nei, eg eri bangin fyri at knýta meg til onnur fólk. Eg havi eisini ringt við at fara til arbeiðis, tí eg eri bangin fyri at gera feilir. Tá onkur bjóðar mær í veitslu, sigi eg altíð, at tað liggur ikki fyri - og tá onkur, sum eg kenni, vil geva mær eitt klemm og vil rósa mær, blívi eg so bangin og illa við.
Tað hjálpir at tosa við sálarfrøðingin, sjálvt um tað ofta kennist so tungt, at eg havi hug at gevast. Men sálarfrøðingurin sigur, at eg má stríðast víðari fyri at fáa tað betri. Tað størsta sárið, ið eg havi, er, at mamma ikki hjálpti mær betri, tá eg hevði brúk fyri henni. Tað ringasta er loyndarmálið, pínan, kenslurnar, sum eg ikki slapp út við, fyrr enn eg bleiv 26 ár.
Loyndarmálið, sum so við og við bleiv til kulda og angist í míni sál.
Kvinna, 28 ár
Kelda: Barnabati


text:
Askur og Embla handlar um ein bonk, ein drong og eina gentu í einum lítlum býi á einum torgi aftan fyri standmyndina av Aski og Emblu. Drongurin byrjar at byggja heimar; at fantasera er at byggja heimar við sær sjálvum í høvuðsleiklutinum. Og í øllum ævintýrum við tær sjálvum í høvuðsleiklutinum endar alt lukkuliga. Skálkarnir fáa tað, teir hava uppiborið, hetjan verður fagnað og mussað…
Tekstur á vinstru síðu og svørt/hvít mynd á høgru síðu. Ein øðrvísi stuttskaldsøga, har tú fært eina kenslu av at lesa eina teknisøgu.
Askur & Embla er skjót og løtt at lesa
Aftur


text:
Tað verður hildið, at meginparturin av søgunum, sálmunum og skaldskapinum í Bíbliuni er borin munn av munni ætt eftir ætt, ofta í langa tíð, áðrenn hann varð festur á blað.
Í allari hesi tíðini, tá ið Gamla og Nýggja Testamenti vórðu til, var frásøgukynstrið avbera gott og virðismett, og tær týdningarmestu søgurnar um fólkið, Guð og menniskju vórðu bornar munn av munni og varðveittar ætt eftir ætt. Í gomlu tíðini við Gamla testamenti vóru t.d. orð og boðskapur profetanna við stórum trúfesti borin víðari og tulkað av teirra næmingum. Á sama hátt bóru Jesu lærusveinar og tey fyrstu kristnu eisini søgurnar um lív og deyða hansara víðari til onnur. Tað sama gjørdu teir eisini við tað, sum Jesus hevði talað um, t.d. tey mongu líknilsini.
Tey fyrstu kristnu løgdu stóran dent á at leggja sær væl í geyma frásøgnina um ta tómu grøvina, og at Jesus sýndi seg risnan upp frá teim deyðu (sí t.d.1 Kor. 15,3-7). Eisini bønir, dópsorðingar o.t. frá teimum elstu kristnu gudstænastunum vórðu ta fyrstu tíðina varðveitt á mannamunni (sí t.d. Gal. 3,26.28; 1 Kor. 11, 23-25).
Munnliga frásøgnin fest á blað
So við og við varð farið undir at skriva frásagnirnar niður, bæði fyri at varðveita tær og at tryggja tær í einum ávísum formi og innihaldi. Teir elstu partarnir av Gamla testamenti munnu helst vera skrivaðir niður um 700-600 fyri Krist. Her snýr tað seg serliga um Mósebøkurnar og søgurnar um kongarnar umframt nøkur av profetaskriftunum. Innihaldið í Gamla testamenti er fyri tað mesta skrivað niður á hebraiskum.
Jesus lærdi lærusveinar sínar at vera boðberar og leggja boðskapin fram munnliga. Vit vita, at Jesus dugdi at lesa (sí t.d. Luk. 4, 16-17) og helst eisini at skriva (sí Joh. 8, 6-8). Teir ymsu tekstirnir í Nýggja testamenti vórðu skrivaðir á grikskum, sjálvt um nógv fyrst hevði verið varðveitt á mannamunni á arameiskum máli, sum Jesus og teir fyrstu lærusveinarnir nýttu í dagligari talu. Evangeliini vórðu skrivaði niður millum ár 60 og 90 e. Kr. Tað seinasta, sum kom við, eru nøkur av brøvunum í Nýggja testamenti. Hesi vórðu til umleið 90-120 e. Kr.
Soleiðis er Bíblian samansett (skipað)
Kristna Bíblian er í tveimum høvuðspørtum: Gamla testamenti og Nýggja testamenti.
(Í onkrum sambandi kemur fyri, at í staðin fyri Gamla og Nýggja testamenti verða eisini tey heldur lutleysaru heitini nýtt: Fyrra og Seinna testamenti).
Gamla testamenti/Tanak Kristindómurin eigur Gamal testamenti (GT) í felag við jødadómin. Eftir jødiskum siðaarvi (traditión) er GT býtt sundur í tríggjar høvuðspartar:
+ Lógin (hebr. Torah): 1. -5. Mósebók
+ Profetarnir (hebr. Nevi`im)
- teir gomlu profetarnir: Josva, Dómararnir, 1.-2. Sámuels bók, 1.-2. Kongabók.
- teir yngru profetarnir: frá Jesaja til Malaki, Dánjal undantikin
+ Skriftini (hebr. Ketuvim): Rut, 1.-2. Krýnikubók, Esra, Nehemia, Estur, Dánjal, Job, Orðtøk Sálomons, Prædikarin, Hásongurin, Sálmarnir, Harmaljóðini.
Hesi skriftini ella bøkurnar ganga undir felagsnavninum Tanak eftir tí fyrsta bókstavinum í hebraiska stavraðnum, sum hesi skriftini hava.
Nýggja testamenti (NT) nýtir orðið “Skriftirnar” (t.d. Matt. 22,29). Teir tveir fyrstnevndu høvuðspartarnir vóru vorðnir greitt avmarkaðir partar undan tíðini við Nýggja testamenti, men við triðja høvuðspartinum (NT) varð avgerð tikin langt seinni, hvat skuldi við og ikki. Hetta tríbýti kennist aftur m.a. í Luk. 24,44, sum nevnir Móselógina, Profetarnar og Sálmarnar.
Eftir kristnari siðvenju (traditión) verður Tanak kallað Gamla testamenti. Orðið “testamenti” kemur úr latíni og hevur her týdningin ”sáttmáli”. Heitið varð nýtt longu í fyrstu kristnu tíðini. Hugsanin í hesum førinum var, at Guð hevði gjørt sáttmála við ísraelsfólk (gamli sáttmálin), og hesin sáttmáli varð endurnýggjaður, tá ið Jesus kom í hendan heim (nýggi sáttmálin, t.v.s. Nýggja testamenti).
Nýggja testamenti
Annar partur í kristnu bíbliuni er felags fyri øll kristin og verður nevndur Nýggja testamenti. Tað latínska “testamentum” merkir “sáttmáli”. Felags heitið fyri øll hesi skriftini er kent frá endanum av fyrstu øldini e. Kr., men sipa til tekstir í Nýggja testamenti um “ein nýggjan sáttmála” (Luk. 22,20: og eisini Hebr. 9,15). Hugsanin í orðingini var, at Guð hevði gjørt sáttmála við ísraelsfólk (gamli sáttmálin), og at hesin sáttmálin varð endurnýggjaður, tá ið Jesus kom í hendan heim.
Ein heilur hópur av tekstum, sum hava samband við skriftini í Nýggja testamenti, er eisini varðveittur. Hesir tekstir verða nevndir tær nýggjatestamentligu apokrýfurnar og fevna um evangelium, apostlagerningar, brøv og opinberingarskrift. Skriftini stava í høvuðsheitum frá 3.-5. øld og hava ógviliga ymisk støði at standa á. Tey innihalda upplýsingar um Jesus og apostlarnar , sum í søguligum høpi eru lítið eftirfarandi, men hava stóran týdning fyri tað innlit, tey geva okkum um kristindómin í teim fyrstu øldunum.
Regin av Steinum, umsetti.
______________________________________________________________________________________________________________________________________________
Lagt út: Ásbjørn Jacobsen


text:
Vit hava fingið nakrar eitt sindur keðiligar viðmerkingar frá dulnevndum brúkarum her á svimjing.com, og ‘ónevndi brúkarin’ er tí fyribils forðaður fyri at viðmerkja. Kanska með alla. Men tað er ikki verri enn at tit kunnu skráseta tykkum sum brúkari við dulnevni her á heimasíðuni, um tit ikki vilja leggja navn til.
‘Ónevndi brúkarin’ er annars bestemt eisini komin við áhugaverdum viðmerkingum, hesar fáu mánaðirnar sum heimasíðan hevur virkað, og tað er tí við ávísum sorgblídni at vit forða fyri honum nú. Vónandi merkir tað bara at hesir brúkarar skráseta seg, og so halda áfram at skriva.
Annars virða vit umsitarar dulnevnið hjá tykkum, á tann hátt at veruliga navnið ongantíð verður avdúkað av okkum her á heimasíðuni. Faktiskt verja vit okkum móti at koma til at avdúka av óvart, við ikki sjálvir at hyggja eftir hvør teldupostadressa er skrásett til brúkaran. Ein dulnevndur skal fáa frið at viðmerkja dulnevnt, so leingi sum viðmerkingarnar ikki gerast ov ljótar… og verða tær tað, so steingja vit bara fyri atgongdina hjá viðkomandi.
Námen, eg (Rókur) vóni at tit skilja støðuna. Vit vilja helst ikki drepa kjakið her á heimasíðuni, men eisini umganga at vit fáa droytt klandur her millum navngivnar brúkarar og fólk sum ikki ein gang vilja leggja navn til síni fornermilsi. Í øllum førum so leingi sum vit umsitarar eru í feriu og/ella ov sløvir til at fylgja við 🙂


text:
Søgan hjá Klaksvíkar Ítróttarfelag
Úr 50 ára minnisritinum hjá Klaksvíkar Ítróttarfelag.
Skrivað hevur John Reid Bjartalíð.
Ár 1904 tann 24.august kl 17.30 seinrapartin á degi var tað, at nakrir menn hittust á fundi á skrivstovuni í handlinum á Biskupsstøð. Fundarevni var: at stovna eitt ítróttarfelag í Klakksvík. Hetta fingu teir væl í lag, sum gerðabókin so gjølla greiðir frá. Felagið fekk navnið: Idrætsclubben i Klaksvig. Síðani var ein trímannanevnd vald, ið skuldi stjørna felagnum. Í hana vórðu valdir: Harald á Trappuni, Ole Biskopstø og Urbanus Frederik Joensen. Til formann felagsins varð Haraldur valdur. Umframt ymiskt, ið var havt á munni, álegði stovningarfundurin nevndini sum skjótast at gera virkisreglur fyri felagið.
Víðari var tað álagt nevndini at skipa so fyri, at felagið í framtíðini fekk rætt til at nýta tennisvøllin og vaksa um tað ”projekteraða” økið. Skilligt, so hava menn fingist við tennisspæl, áðrenn felagið varð íbirt.
Longu tann 9. oktober helt felagið sín næsta fund, har virkisreglurnar vórðu framlagdar og samtyktar. Tær eru til skjals púra óbroyttar aðrastaðni í bókini. So varð farið at virka, og tað bæði við skili og ágrýtni. Felagið fær sorgarboð. Um veturin doyðí Óli Biskopstø, nevndarlimur, av blindtarmssjúku. Óli var bert 36 ára gamal, og var hann bæði raskur og evnaligur. Hetta var sjálvsagt felagnum ein smeitur. Óli var sonur Hans bónda á Biskupsstøð.
Tann 2. apríl 1905 heldur felagið sín triðja fund. Á hesum fundi varð Petur Samuelsen, vanliga nevndur Petur bakarin, valdur í nevndina fyri Óla ið deyðin sá brádliga hevði ript inn í ævinleikans føvning. Annars er hetta forvitnisligur fundur, har teir hava viðgjørt ymiskt innan tennisspælið. Og til seinast viðtekur fundurin, at felagið skal, tá tað er liðið nakað út á summarið, hava framsýning í tennis og kappróðri. Á ársaðaldundinum 15. oktober hetta ár koma í nevnd felagsins: Urbanus Fr. Joensen, Christian í Lávíkunm Olsen og Joen Fr. Joensen (Kjølbro). Haraldur á Trappuni hvørvur heilt í bókini. Helst flutti hann um hetta mundið suður til Havnar, og kom hann at vera verandi har.
At Urbanus tók felagsins kyndil í sína hond, var væl, tí hann var júst ein maður av tí rætta slagnum. Hann hevði evnini; lívslættur og lívsfrískur, arbeiðssamur og blíðlyntur og hjartagóður.
Urbanus var ungmannafelagsmaður við lít, og júst hetta sýndi hann í sini felagsrørslu, sum tá var hin einasta her í bygdini av tí slagnum; so hendinga væl hann dugdi tað fyrimyndarliga gongustevið, har hann sum formaður felagsins fekk bent alt ungmannafelagslívið her í bygdini á víðar og vælgongdar leiðir við stuttleika og álvara sum undirfóti. Men ikki er at ivast í, at Urbanus hevði hollar vinir og stuðlar í felagsarbeiðnum, og í so máta mundu Heilman prestur, Djurhuus og Ingebøl læknarnir ikki roynast illani; um hetta er gerðabókin eitt eyðkent prógv. Væl er, tá menn finnast í tí góða arbeiðslagnum, og so var í felagsarbeiði K.Í., serstakliga tey fyrstu árini.
Klakksvíkar Ítróttarfelag hevur sína sermerktu søgu innan ítróttarlívið her á landið, við tað, at felagið ikki bert er eitt vanligt bóltfelag; men frá stovnanini av, er felagið byrjað á einum víðari grundarlagi, soleiðis var tað tennisleikur og hin fría ítróttin, ið fyrst varð íkað her í bygdini. Gerðabókin, sum er sera greið og væl skrivað frá stovningardegnum av, sigur gjølla frá teim amboðum, ið keypt vóru til hina fríu ítróttina, og hvussu tennisspælið tók seg upp, fór fram og vann sær ávøkstur.
Og ikki gloymdu teir tann mentunnarliga táttin: sjónleikin.